ישיבת מליאה, כנסת 25, פרוטוקול מספר 117, 2023-11-20 00:00

אמיר אוחנה: חברות וחברי הכנסת, אני פותח את ישיבת הכנסת, היום יום שני, ז' בכסלו התשפ"ד, 20 בנובמבר 2023

אמיר אוחנה:  הודעה למזכיר הכנסת, בבקשה

דן מרזוק: ברשות יושב-ראש הכנסת, אני מתכבד להודיעכם, כי הונחו היום על שולחן הכנסת –     הצעות חוק לדיון מוקדם: החל בהצעת חוק פ/4068/25 וכלה בהצעת חוק פ/4085/25 – הצעת חוק החומרים המסוכנים (תיקון – פרטי התקשרות למרכז רעלים), התשפ"ד–2023, מאת חברי הכנסת אליהו ברוכי, משה גפני, יעקב אשר ויצחק פינדרוס; הצעת חוק הנגשה לשונית והתאמה תרבותית, התשפ"ד–2023, מאת חבר הכנסת יאסר חוג'יראת; הצעת חוק העונשין (תיקון – ניקוי ישראל מנשק לא חוקי), התשפ"ד–2023, מאת חבר הכנסת משה פסל; הצעת חוק התפזרות הכנסת העשרים וחמש, התשפ"ד–2023, מאת חברת הכנסת נעמה לזימי; הצעת חוק למניעת הוצאה של כספים מישראל על ידי מסתנן או נתין זר או עבורו, התשפ"ד–2023, מאת חבר הכנסת דן אילוז; הצעת חוק לתיקון פקודת מס הכנסה (פטור ממס על משיכה הונית מקופת גמל), התשפ"ד–2023, מאת חבר הכנסת אלי דלל; הצעת חוק התגמולים לנפגעי פעולות איבה (תיקון – נכי ארגוני הצלה במלחמת חרבות ברזל), התשפ"ד–2023, מאת חברי הכנסת יונתן מישרקי, ארז מלול, יצחק פינדרוס, אושר שקלים ומשה רוט; הצעת חוק הסדרים במשק המדינה (תיקוני חקיקה להשגת יעדי התקציב) (תיקון – פטור מארנונה לנכס שפונה בעת מצב הלחימה – חרבות ברזל), התשפ"ד–2023, מאת חברי הכנסת גלעד קריב, אליהו רביבו וולדימיר בליאק; הצעת חוק מס ערך מוסף (תיקון – מכירת טובין למלכ"ר המיועדים לתרומה לכוחות הביטחון וההצלה), התשפ"ד–2023, מאת חברי הכנסת אליהו ברוכי, משה גפני, יעקב אשר ויצחק פינדרוס; הצעת חוק העונשין (תיקון – עונש מינימום וקנס על החזקת נשק בלתי חוקי), התשפ"ד–2023, מאת חבר הכנסת צבי ידידיה סוכות; הצעת חוק התכנון והבנייה (תיקון – פיצול דירות) (הוראת שעה), התשפ"ד–2023, מאת חבר הכנסת דן אילוז; הצעת חוק למניעת חרם חברתי בבתי ספר, התשפ"ד–2023, מאת חבר הכנסת אלמוג כהן; הצעת חוק תשלום קצבאות לחיילי מילואים ולבני משפחותיהם (תיקון – השוואת תנאי אלמנות חללי המילואים), התשפ"ד–2023, מאת חבר הכנסת מתן כהנא; הצעת חוק משפחות חיילים שנספו במערכה (תגמולים ושיקום) (תיקון – הרחבת הזכאות ליתומים שמלאו להם 21 שנים), התשפ"ד–2023, מאת חבר הכנסת מתן כהנא; הצעת חוק איסור כספים קואליציוניים, התשפ"ד–2023, מאת חברת הכנסת מירב כהן; הצעת חוק שירות הקבע בצבא הגנה לישראל (גמלאות) (תיקון – ביטול ניכוי מקצבה), התשפ"ד–2023, מאת חבר הכנסת מתן כהנא; הצעת חוק העונשין (תיקון – פריצה למתקן ביטחוני), התשפ"ד–2023, מאת חברי הכנסת עמית הלוי, משה פסל ובועז ביסמוט; הצעת חוק ההתנתקות והפיצויים לנפגעיה (תיקון – נוכחות וחופש תנועה לישראלים בחבל עזה), התשפ"ד–2023, מאת חברי הכנסת עמית הלוי, לימור סון הר מלך, דן אילוז, אריאל קלנר, משה פסל, חנוך דב מלביצקי, ניסים ואטורי, שמחה רוטמן, קטי קטרין שטרית, יצחק קרויזר, גלית דיסטל אטבריאן ואוהד טל

דן מרזוק:      לקריאה ראשונה, מטעם הממשלה: הצעת חוק הסמכת צבא ההגנה לישראל ושירות הביטחון הכללי לביצוע חדירה לחומר מחשב המשמש להפעלת מצלמה נייחת ופעולה בו (הוראת שעה – חרבות ברזל), התשפ"ד–2023; הצעת חוק התכנון והבנייה (תיקון מס' 149 והוראת שעה – חרבות ברזל), התשפ"ד–2023

אמיר אוחנה: תודה רבה למזכיר הכנסת

אמיר אוחנה: הנושא הראשון על סדר-היום יהיה נאומים בני דקה

אמיר אוחנה:  חברי כנסת המבקשים להירשם מוזמנים להצביע בעד כעת

אמיר אוחנה:  עד שאקבל לידיי את הרשימה, ראשון הדוברים יהיה חבר הכנסת אלון שוסטר, בבקשה

אלון שוסטר: תודה, אדוני היושב-ראש

אלון שוסטר:  כפי שאתה יודע ויודעים חברי הכנסת, אני חי בעוטף עזה, רוב הלילות אני ישן שם, אבל אתמול הייתי בסיור בצפון, בגולן, פגשתי קהילות מפונים בטבריה וישנתי אצל חברים בשתולה

אלון שוסטר:      לשתולה חשוב מאוד להגיע מלמטה, מהוואדי, ולא באיגוף ימני לאורך הגדר, כי חיזבאללה לא אוהב את זה כל כך

אלון שוסטר:  ובשתולה בימים האלה סגרירי וחשוך ויש מעט אנשים, אבל בעיקר, בשתולה ולרוחב הגזרה ולעומק הגליל יש יישובים שאין בהם בני אדם, ובני האדם האלה מסתובבים בארץ, חלקם פונו על ידינו, על ידי המדינה, וחלקם התפנו על ידי עצמם, בניגוד, אדוני היושב-ראש, בניגוד למציאות בקו העימות הדרומי, ששם אנחנו מושקעים בדם ובדמים, או יש לומר בדמים ובדם שהולך ונצבר, ואני מקווה שזה יביא לשינוי אסטרטגי בביטחון ובתחושת הביטחון, וכמובן ישיב את הישראלים החטופים

אלון שוסטר:       אבל בצפון – אנחנו לא נמצאים שם

אלון שוסטר:  ואני מציע, אני מבקש ממוסדות השלטון השונים – בראש ובראשונה הממשלה, אבל גם הכנסת יכולה לסייע – לקחת בחשבון שסדר-היום שלנו, העמוס לעייפה בהקשרים שונים, חייב לדחוק פנימה את הטיפול בשיקום של החבל הבא

אלון שוסטר:  אני לא יודע אם הוא ייקרא – הוא כנראה לא יהיה "תקומה ב'" – "תשועה", "הודיה" או "שגשוג"; הצפון יהיה יעד לשיקום, כי אנחנו צפויים לעזיבה של חלק מהאנשים, צריך לומר את הדברים

אלון שוסטר:  אנחנו צפויים לצורך של השקעה בחקלאות, בתיירות, בתעסוקה, בתשתיות, ואת זה נצטרך לעשות בנוסף למאמץ האדיר בדרום

אלון שוסטר:  תודה רבה

אמיר אוחנה: תודה רבה לחבר הכנסת שוסטר

אמיר אוחנה:  חבר הכנסת ואליד אלהואשלה, ואחריו – חבר הכנסת סימון דוידסון

וליד אל-הואשלה: מכובדי היושב-ראש, חבריי חברי הכנסת, היום אישרנו בוועדת הכספים תקציב למינהלת תקומה ליישובי העוטף

וליד אל-הואשלה:  וכמובן שיש פגיעה בכל היישובים בנגב, העוטף, שאר היישובים, גם היישובים הבדואים בנגב, הכפרים הלא-מוכרים

וליד אל-הואשלה:      מכאן אנחנו פונים לכל הגורמים בממשלה לקחת יוזמה ולהכיר בכפרים הבלתי-מוכרים בנגב באזור בקעת באר שבע, מזרחית לכביש 80 – א-זערורה ואל-פורעה, יישוב ואדי א-נעם, יישוב תל ערד

וליד אל-הואשלה:  להפסיק את מה שהיה קודם לכן, את העניין של הריסות הבתים של אזרחים, ולהתחיל דרך חדשה על מנת לעזור ולסייע לאזרחים הבדואים בנגב

וליד אל-הואשלה:  תודה

אמיר אוחנה: תודה רבה

אמיר אוחנה:  חבר הכנסת סימון דוידסון, ואחריו – חבר הכנסת בועז טופורובסקי

סימון דוידסון: תודה, אדוני היושב-ראש

סימון דוידסון:  אנחנו מציינים השבוע את יום הילד הבין-לאומי

סימון דוידסון:  כמעט כולנו פה אבות ואימהות לילדים

סימון דוידסון:  אני רוצה לקרוא בשמות החטופים, הילדים שנמצאים בעזה

סימון דוידסון:  אני בטוח שכולכם כמוני קמים בבוקר וחושבים אילו זה הילד שלנו

סימון דוידסון:       האחים למשפחת ביבס – כפיר, בן עשרה חודשים, אריאל, בן ארבע; האחים למשפחת כץ אשר – אביב, בת שנתיים ורז, בת ארבע; אביגיל עידן, בת שלוש; אמה ויולי קוניו, תאומות בנות שלוש; יהל, בת שלוש, נווה, בן שמונה, למשפחת שהם; אוריה, בן ארבע, יובל, בן שמונה ועפרי, בת עשר– משפת ברודץ; אמיליה אלוני, בת שש; אלה ודפנה למשפחת אליקים – אלה בת שמונה, דפנה בת 15; אמילי הנד, בת תשע; אוהד מונדר, בן תשע; טל, גל ואגם – טל בן תשע, גל בן 11, אגם בת 17; יובל בת 11 ומיקה בת 18, משפחת אנגל; איתן יהלומי, בן 12; נעם אביגדורי, בת 12; ארז וסהר למשפחת קלדרון, בני 12 ו-16; משפחת יעקב – יגיל בן 13 ואור בן 16; משפחת אור – עלמה בת 13 ונעם בן 17; הילה רותם שושני, בת 13; גלי טרשנסקי, בת 13; עמית שני, בן 16; מיה ליימברג, בת 17; אופיר אנגל, בן 17; עיישה אלזיאדנה, בת 17; נוגה וייס, בת 18; ליאם אור, בן 18; ותינוק נוסף בשבי, שאנחנו אפילו לא יודעים את שמו

סימון דוידסון:  כולם צריכים לחזור הביתה

אמיר אוחנה: תודה לחבר הכנסת דוידסון

אמיר אוחנה:  תמונותיהם של כל השמות שהקראת נמצאות כאן לנגד עינינו, למעט כמובן תמונתו של התינוק שנולד בעודו בשבי, ואנחנו מתפללים, מייחלים ופועלים להשבתם אל משפחותיהם כמה שיותר מהר

אמיר אוחנה:  חבר הכנסת טופורובסקי, ואחריו – חבר הכנסת אבי מעוז, בבקשה

בועז טופורובסקי: תודה רבה, אדוני היושב-ראש

בועז טופורובסקי:  חבריי חברות וחברי הכנסת, ביום שישי האחרון חזר הביתה לאחר לחימה ממושכת איש הברזל, רב-סרן במילואים חן יהלום

בועז טופורובסקי:  הוא חזר לחופשת התרעננות בת 24 שעות

בועז טופורובסקי:  בשבת בבוקר הוא יצא לרכיבה עם שניים מחבריו, וכאשר השלושה רכבו בשולי כביש 44 רכב פרטי פגע בהם והעיף אותם מאופניהם

בועז טופורובסקי:  שני חבריו של חן נפגעו קל

בועז טופורובסקי:  חובשי מד"א נלחמו על חייו של חן יהלום, מותו נקבע בבית החולים וולפסון, לאחר שנפגע בראשו

בועז טופורובסקי:  יהלום מוכר לרבים מקהילת הטריאתלון והריצות בישראל

בועז טופורובסקי:  ב-15 השנים האחרונות הוא נהג להשתתף בתחרויות רבות ולאחרונה אף ניצח במקצה חצי איש הברזל בישראמן 2022

בועז טופורובסקי:  "הוא היה מלח הארץ, אחד שאף פעם לא התלונן", ספד לו אביו רוני

בועז טופורובסקי:  "הוא בחיים לא התלונן על דבר ועשה רק טוב

בועז טופורובסקי:  חן היה מאלו שידעו לעשות דברים טובים בסתר, בלי להגיד"

בועז טופורובסקי:      זו תקופה מורכבת לעלות על הכביש, אבל חשוב לזכור להקשיב להוראות פיקוד העורף, הן מצילות חיים

בועז טופורובסקי:  כאן גם יש מקום לקרוא לשרת התחבורה ומשרד התחבורה

בועז טופורובסקי:  אנחנו רואים שחיילים מסיימים שירות קשה, עייפים מאוד, ורוצים לחזור הביתה לאיזה אפטר, והנסיעה ברכב פרטי מסכנת אותם, וחבל

בועז טופורובסקי:      315 בני אדם נהרגו מתחילת השנה בכבישי ישראל, שניים מהם רק בשבוע החולף

בועז טופורובסקי:  בואו נשים לזה סוף

בועז טופורובסקי:  תודה

אמיר אוחנה: תודה רבה

אמיר אוחנה:  חבר הכנסת אבי מעוז, ואחריו – חבר הכנסת יוסף עטאונה

אבי מעוז: תודה, אדוני היושב-ראש

אבי מעוז:  ישנו מושג ישן שחזר לחיינו – רצועת הביטחון

אבי מעוז:  מתוך הנסיבות הקשות שנקלענו אליהן מאז התופת שהייתה בשמחת תורה, התגבשה ההבנה שמציאות שבה אלפי מחבלי חיזבאללה נמצאים על גדרות היישובים בצפון ושבה אלפי מפלצות חמאס היו על הגדרות של יישובי העוטף, זו הפקרות ממדרגה ראשונה

אבי מעוז:      אבל אי-אפשר להסתפק רק ברצועת ביטחון פיזית

אבי מעוז:  במקביל, חובה עלינו להקים רצועת ביטחון ערכית, רצועת ביטחון שתגן על הערכים של עם ישראל, רצועת ביטחון של הייעוד של עם ישראל, רצועת ביטחון שתגן על המדינה היהודית, רצועת ביטחון שתפקידה יהיה להסיר מעלינו את כל הערכים הזרים למהותנו, רצועת ביטחון שתחזק את הייעוד, את המורשת, את ההיסטוריה, את המסורת ואת התורה כבסיס לקיומה של מדינת ישראל

אבי מעוז:  אם חפצי חיים אנחנו, אין לנו ברירה אחרת

אבי מעוז:  תודה

אמיר אוחנה:  תודה

אמיר אוחנה:  חבר הכנסת יוסף עטאונה

אמיר אוחנה:  לאחר מכן נעבור לנושא הבא שעל סדר-היום

אמיר אוחנה:  בבקשה

יוסף עטאונה:  כבוד היושב-ראש, היום בכניסה ליישוב אבו תלול בנגב נפגעו אישה והילדה שלה

יוסף עטאונה:  היישוב אבו תלול נמצא על כביש נבטים–דימונה, כביש 25

יוסף עטאונה:  היישוב מונה כ-8,000 תושבים, וגם נותן שירות לכל הכפרים הלא-מוכרים מסביב לאבו תלול

יוסף עטאונה:       בכביש הזה, שהוא מאוד עמוס, יש את הצומת שמחבר את היישוב לכביש 25

יוסף עטאונה:  בשנתיים האחרונות נהרגו בצומת הזה לפחות שלושה אנשים, וכמעט בכל שבוע יש שם תאונה

יוסף עטאונה:  לפני שנה – בתחילת השנה, ליתר דיוק, בחודש ינואר, פניתי לשרת התחבורה מירי רגב בכדי לקבל ולהציב רמזור בכניסה ליישוב, ולהסדיר את הכניסה בצורה מסודרת שתבטיח את הביטחון של האנשים

יוסף עטאונה:  קיבלתי תשובה ממנה בתחילת השנה, שזה נמצא בדיוני התקציב, ושזה בתכנון וצריך לבצע

יוסף עטאונה:  עד היום לא נעשה שום דבר, ואנשים ממשיכים להיפגע שם בצומת

יוסף עטאונה:       אני פונה אליך וגם לשרת התחבורה – להציב רמזור בכניסה ליישוב אבו תלול, ולהסדיר את הכניסה ליישוב, כי שם גם לומדים כ-5,000 תלמידים וגם יש היעדר תשתיות

יוסף עטאונה:  תודה רבה

אמיר אוחנה:  תודה רבה לאדוני

אמיר אוחנה: [רשומות (הצעות חוק, חוב' מ/1680)

אמיר אוחנה: ] 

אמיר אוחנה: הנושא הבא על סדר-היום: הצעת חוק הסמכת צבא ההגנה לישראל ושירות הביטחון הכללי לביצוע חדירה לחומר מחשב המשמש להפעלת מצלמה נייחת ופעולה בו (הוראת שעה – חרבות ברזל), התשפ"ד–2023, בקריאה ראשונה

אמיר אוחנה:  אני מזמין את השר חילי טרופר להציג את הצעת החוק בשם שר הביטחון

אמיר אוחנה:  בבקשה, אדוני

חילי טרופר:  בשמו של שר הביטחון – אדוני יושב-ראש הכנסת, חברי כנסת – אני מתכבד להביא לאישור מליאת הכנסת בקריאה ראשונה את הצעת חוק הסמכת צבא ההגנה לישראל ושירות הביטחון הכללי לביצוע חדירה ופעולה בחומר מחשב המשמש להפעלת מצלמה נייחת (הוראת שעה – חרבות הברזל), התשפ"ד–2023

חילי טרופר:  בעקבות מתקפת הטרור הרצחני, שהתרחשה ביום כ"ז בתשרי התשפ"ד, 7 באוקטובר 2023, החליטה ועדת השרים לענייני ביטחון לאומי על נקיטת פעולות צבאיות משמעותיות בהתאם לסעיף 40 לחוק-יסוד: הממשלה, והחלה מלחמת חרבות הברזל

חילי טרופר:       במסגרת הפעולות הצבאיות המשמעותיות המתמשכות קיים חשש ממשי מפני גישה של גורמי אויב למידע חזותי המופק ממצלמות נייחות, שיש בה כדי לסכן באופן ממשי את ביטחון המדינה ואת רציפות התפקוד המבצעי של צה"ל וכן את ביטחון המדינה לפי ייעוד שירות הביטחון הכללי ותפקידיו

חילי טרופר:  לפיכך, עלה הצורך בהסמכת חיילים בצה"ל ובהסמכת עובדי שב"כ בעלי מיומנות נדרשת לבצע חדירה לחומר מחשב המשמש להפעלת מצלמה נייחת, כאמור, ולבצע פעולה בו, אף בלא ידיעת בעל חומר המחשב

חילי טרופר:  לפיכך, ביום כ"ט בתשרי התשפ"ד, 14 באוקטובר 2023, מתוקף סמכותה לפי סעיף 39 לחוק-יסוד: הממשלה, התקינה הממשלה תקנות שעת חירום המסמיכות חיילים בצה"ל לבצע חדירה לחומר מחשב המשמש להפעלת מצלמה נייחת ופעולה בו, וזאת לעניין רשימת מחשבים שהקצין המוסמך אישר

חילי טרופר:  בהמשך לכך, ביום ב' בחשוון התשפ"ד, 17 באוקטובר 2023, התקינה הממשלה תקנות שעת חירום המעניקות סמכות דומה לעובדים בשב"כ

חילי טרופר:       לנוכח הימשכות הלחימה ובשל הצורך המתמשך במתן הסמכות המבוקשת לצה"ל ולשב"כ, מוצע בהצעת חוק זו להסדיר את הנושא בחוק במסגרת הוראת שעה לתקופה של שישה חודשים מיום פרסומו

חילי טרופר:  ככל שהפעולות הצבאיות המשמעותיות יימשכו, וצורכי צה"ל והשב"כ יעמדו בעינם, מוצע לקבוע כי בהסמכת ראש הממשלה ובאישור ועדת החוץ והביטחון של הכנסת, יהיה רשאי שר הביטחון להורות בצו על הארכת תוקפו של החוק לתקופות נוספות שלא יעלו על שלושה חודשים כל אחת, ובלבד שסך כל תקופת ההארכה לא תעלה על שישה חודשים

חילי טרופר:  בנוסף, מוצע לקבוע כי עם תחילתו של החוק המוצע יבוטלו תקנות שעת החירום שהוזכרו לעיל

חילי טרופר:       אני מבקש כי מליאת הכנסת תאשר את הצעת החוק, ותעביר אותה להמשך דיון והכנה לקריאה שנייה ושלישית בוועדת החוץ והביטחון

חילי טרופר:  תודה רבה, ושיבואו ימים שקטים

אמיר אוחנה: אמן ואמן

אמיר אוחנה:  תודה רבה לשר טרופר

אמיר אוחנה:  אנחנו נעבור כעת לדיון האישי

אמיר אוחנה:  ראשון הדוברים חבר הכנסת נסים ואטורי – אינו נוכח; חברת הכנסת טלי גוטליב, בבקשה

אמיר אוחנה:  גברתי, שלוש דקות לרשותך

טלי גוטליב: אני עומדת כאן בשם חיילי צבא ההגנה לישראל, ששוחחתי עם חלקם, והם מבקשים להעביר את המסר הבא: יש תחושה קשה של הורדת הרגל מהגז – הורדת הרגל מהגז

טלי גוטליב:  יש פה איזה שקט מוזר פתאום בתקיפות ובהפגזות בדרום

טלי גוטליב:  ואני רוצה להבהיר לעם ישראל ולהנהגה את הדבר הבא: אנחנו התחלנו את המלחמה הזו בתבוסה קשה

טלי גוטליב:  אני לא יודעת מה איתכם, אני יודעת מה איתי: אני בהשפלה מוחלטת, בבושה איומה, בתחושה שגנבו ונטלו ממני את הגאווה הלאומית

טלי גוטליב:  כדי להחזיר לי ולכם את הגאווה הלאומית, הקבינט חייב להיות מספיק אמיץ, מספיק אמיץ לעשות דברים גדולים מאוד

טלי גוטליב:       לפני שבועיים וחצי עמדתי כאן בדוכן ואמרתי: להפגיז את שיפא

טלי גוטליב:  אמרו לי, הדין הבין-לאומי, אמנות ג'נבה, דיני הלחימה

טלי גוטליב:  סעיף 23 מאפשר תקיפה של בית חולים שמשמש מקור טרור

טלי גוטליב:  סוף-סוף הם גילו שיש שם לא רק טרוריסטים ולא רק מפקדה – יש שם רופאים בני מוות

טלי גוטליב:  הרופאים בשיפא הם בני מוות

טלי גוטליב:  למה הם בני מוות? כי על פי הדין שחל עליהם כרופאים, כשהם רואים חטופים הם חייבים לדווח

טלי גוטליב:  זה פשע נגד האנושות

טלי גוטליב:  כשהם אפשרו את הותרת החטופים הפצועים אצלם, הם ביצעו עבירות בעצמם כנגד משפט העמים, ולכן הם בני מוות לא פחות מהמחבלים

טלי גוטליב:       אז הינה, אנחנו כאן

טלי גוטליב:  שוב יורדת הרגל מהגז

טלי גוטליב:  לא נכניס דלק – מכניסים דלק; נכניס רק קצת דלק – מכניסים הרבה דלק; נכניס קצת סחורה – מכניסים הרבה סחורה

טלי גוטליב:  ואתם יודעים איך אנחנו נראים מהצד האדום, על ידי חמאס? האם אתם חושבים שחמאס מעריך אותנו כשאנחנו נותנים לו סחורות? הוא בז לנו

טלי גוטליב:  האם אתם חושבים שחמאס מעריך אותנו כשאנחנו מכניסים דלק? לא, הוא ממשיך לפגע

טלי גוטליב:  ביום שבת העבירו דלק מתחת לאף של כולנו

טלי גוטליב:  מה קרה? קיבלנו עוד פעם הפגזות

טלי גוטליב:  זו הדרך שבה מתנהלת המלחמה הזו

טלי גוטליב:  אם אנחנו רוצים לנצח את המלחמה הזו, בשם חיילי צה"ל: אל תורידו את הרגל מהגז

טלי גוטליב:  אל תורידו את הרגל מהגז

טלי גוטליב:  זה מרגיש לנו תחושה איומה של השפלה

טלי גוטליב:      ובאשר לארצות הברית והלחץ שלה, אנחנו שומעים כל הזמן: ארצות הברית, בלעדיה אין, בלעדיה אין

טלי גוטליב:  קודם כול אני רוצה להזכיר לכם היסטורית שכשביידן היה סנאטור, בשנת 1982, הוא בעצמו אמר למנחם בגין: אם אתה לא תסור למשמעת האמריקאית, לא ניתן לך את מה שאתה צריך

טלי גוטליב:  מה נראה לכם שמנחם בגין אמר? מה נראה לכם, שמנחם בגין נכנע לאמירות של הסנאטור דאז, שהוא נשיא היום? לא, ממש לא

טלי גוטליב:  אני אדאג לעם שלי, אמר מנחם בגין – אני אדאג לעם שלי

טלי גוטליב:      ואני אומרת לכם כאן: לאנטישמיות יש כל מיני צורות

טלי גוטליב:  ככל שתעבורנה השנים – חלפו השנים, יש לה כל מיני צורות

טלי גוטליב:  פעם זה קטע דתי ולא דתי כזה, פעם אתה ככה ולא אחרת

טלי גוטליב:  הדבר היחיד שמשנה הוא לא מה העולם חושב עלינו, הוא מה היהודים עושים – ככה פשוט, מה היהודים עושים

טלי גוטליב:  ובגלל שזאת מלחמת קיום על היותנו, אני דורשת – דורשת – מההנהגה לעשות מעשים גדולים, אמיצים

טלי גוטליב:  לא דלק, לא בית חולים – מוקם לי בית חולים שדה ברפיח, איפה שהכוחות שלי הולכים לתמרן

טלי גוטליב:  אנחנו לא צריכים לסכן את החיילים שלנו כדי למצוא חן בעיני העולם

טלי גוטליב:  גם היום היה צריך להפגיז את בית החולים שיפא כי הרופאים שם הם בני מוות

טלי גוטליב:  זה מעשה אמיץ וחשוב שירים לנו את הגאווה הלאומית

טלי גוטליב:       ולכן אני מסיימת ואומרת: אנחנו בשיא המלחמה, בשיא כאב המלחמה, בשיא תלאות המלחמה, ויש לנו חובה מוסרית עבור עצמנו לנצח את המלחמה הזו – לא בסיסמאות שאנחנו משנים מעת לעת, בתמונות ניצחון ריאליות

טלי גוטליב:  שיטחנו את צפון הרצועה? בואו נשים שם בסיסים

טלי גוטליב:  בואו נעשה את זה, בואו נכבוש את זה

טלי גוטליב:  כי תזכרו – האויב שלנו והאתוס האסלאמי מבין: הוא בן מוות, הוא נולד כדי למות

טלי גוטליב:  באויב אתה יכול לפגוע כשאתה פוגע לו באדמה

טלי גוטליב:  לכן אני אומרת כאן, תחשבו אחרת ממה שחשבתם עד עכשיו

טלי גוטליב:  תנו להרים את הראש שלנו בגאווה

אמיר אוחנה: תודה רבה

אמיר אוחנה:  חברת הכנסת מירב בן ארי, בבקשה

מירב בן ארי: תודה, אדוני היושב-ראש

מירב בן ארי:  אדוני השר, כנסת נכבדה, היום ב-18:00 אנחנו נקיים אירוע משותף של הקואליציה והאופוזיציה בחסות היושב-ראש, ונשמע את העדויות של משפחות החטופים

מירב בן ארי:  אני קוראת לכל חברי הכנסת במשכן להגיע

מירב בן ארי:       אני רוצה גם לנצל את הבמה הזאת ולהתנצל בפני כל משפחות החטופים על האירוע המזעזע שהתנהל היום בוועדה לביטחון לאומי

מירב בן ארי:  אין לי מילים

מירב בן ארי:  אין לי מילים

מירב בן ארי:  למצוא משפחות של חטופים מתחננים, מתחננים ליו"ר הוועדה שיפסיק את הדיון, כי עצם הדיון יכול לסכן את הילדים שלהם – לאן הגענו? לאן נוליך את הבושה? מה יש לכם? מה זה? החשש שדיון כזה בכנסת – עזבו שאתם לא עוזרים בכלום, למה אתם גם מחבלים בפעילות, למה? למה משפחה שהילדים שלה חטופים בעזה צריכה להתחנן לעצור את הדיון, בשביל מה? חיכיתם כל כך הרבה, תחכו שתסתיים המלחמה

מירב בן ארי:  מה הלחץ? מה הלחץ? ועוד חברי כנסת אומרים: אני מבין אתכם – לא, אתה לא מבין

מירב בן ארי:  אם אין לך ילד חטוף בעזה, אתה לא מבין

מירב בן ארי:  אתה יכול להזדהות, אתה יכול להביע תמיכה, אתה יכול לחבק, אתה יכול להקשיב – אתה לא מבין

מירב בן ארי:  כל אחד פה הלך לישון אתמול בלילה בגשם השוטף, ולא חשב לעצמו – מה עם הילד הזה בעזה, מה עם הסבתא הזאת

מירב בן ארי:       אז עזבו שאנחנו לא עוזרים, אנחנו באמת מקשיבים, וטוב מאוד על הכנס היום, אבל יש כאן צוות שמנהל משא ומתן להחזיר חטופים, אנחנו כולם קוראים בתקשורת – בואו לא נפריע

מירב בן ארי:  הבית הזה לא יכול להפריע, הינה, אני אומרת לכם, לא הממשלה שלי מובילה, הממשלה שלכם מובילה

מירב בן ארי:  וכולנו עושים הכול באמת לחזק, רק שיחזרו הביתה

מירב בן ארי:  אז לקיים דיון ולמצוא משפחות מתחננות – מה קרה? מה הלחץ להביא את החוק הזה? ועוד עזבו, עזבו, מה זה משנה מה אני חושבת, מה נעמה לזימי חושבת, מה צגה מלקו חושבת על החוק, זה לא משנה

מירב בן ארי:  יגיע הזמן – נדבר

מירב בן ארי:  אבל אנחנו במלחמה

מירב בן ארי:  לא סתם אני ויושב-ראש הקואליציה יושבים ביחד בכל יום ראשון, ובאמת צריך לומר – מנסים להביא רק חוקים שיעזרו לאזרחי ישראל, לחיילים, למפונים, רק לעזור; אז להביא דיון כזה – אני מתנצלת בפני משפחות החטופים

מירב בן ארי:  אני מתנצלת בפני משפחות החטופים על מה שהם נאלצו לעבור

מירב בן ארי:      אני רוצה להגיד לך, אדוני היושב-ראש, אני בוועדה לביטחון לאומי מהיום שהוקמה

מירב בן ארי:  זו הפעם הראשונה שזרקו אותי החוצה – ואני גאה בזה

מירב בן ארי:  תודה

אמיר אוחנה: תודה, גברתי

אמיר אוחנה:  חבר הכנסת ווליד טאהא – אינו נוכח; חברת הכנסת נעמה לזימי

אלעזר שטרן: אני ביקשתי להתחלף

אלעזר שטרן:  אני ביקשתי קודם, הוא נתן לי

אלעזר שטרן:  אני מתחלף איתו

אמיר אוחנה: ווליד טאהא ואלעזר שטרן מתחלפים? אז חבר הכנסת אלעזר שטרן, בבקשה

אמיר אוחנה:      אני רק לא רואה איפה חבר הכנסת אלעזר שטרן רשום

אלעזר שטרן: היושב-ראש, זה אחרי זה

אלעזר שטרן:  תודה

אלעזר שטרן:  אני פשוט ממהר לאחת ההלוויות

אמיר אוחנה: מאה אחוז

אמיר אוחנה:  בבקשה

אלעזר שטרן: תודה

אלעזר שטרן:  אדוני היושב-ראש, אני רוצה להעביר מכאן באמצעות הכנסת בקשה לשר המשפטים יריב לוין

אלעזר שטרן:  אני לא רוצה לדבר על המהפכה המשפטית

אלעזר שטרן:  אנחנו באמת בעידן שבו חיילים שלנו נלחמים, ואנחנו רצים ללוויות ולבתי אבלים, והראש שלנו בזירות הלחימה השונות

אלעזר שטרן:  אבל אני חושב שתחת הרוח הזאת צריך להמשיך לפחות את מה שהיה, ולבית המשפט העליון לא שינינו

אלעזר שטרן:  יש סניוריטי

אלעזר שטרן:  אי-אפשר עכשיו לנצל את המצב הזה – דרך אגב, אדוני היושב-ראש, גם הכנסת הזאת מינתה אנשים לוועדה למינוי שופטים מתוך הנחה שנותנים לעבוד

אלעזר שטרן:  ואם אנחנו מנסים, משתדלים לשדר אחדות, ואם אנחנו לא רוצים להביא דברים לידי מחלוקת, ואם אנחנו לא מחפשים אשמים עכשיו – ואנחנו לא –ייאות שר המשפטים להמשיך את הנוהל הקיים ולשדר אחדות אמיתית, ולא להמשיך לשחק עם הוועדה למינוי שופטים

אלעזר שטרן:  לא ביקשנו משהו חדש, ביקשנו להמשיך את מה שהיה עם הוועדה שהכנסת הזאת בחרה

אלעזר שטרן:  ומה שהיה בבית המשפט העליון נרצה פעם לשנות, ישנו פעם – זאת שיטת הסניוריטי

אלעזר שטרן:       וכיוון שכך, אני קורא לשר המשפטים: בכינוס הבא של הוועדה למינוי שופטים תשדר גם דרך הוועדה, לא הורדת כוחות – כן אחדות, כן הבנת גודל השעה

אלעזר שטרן:  תעלה לדיון, ואני מניח שהוועדה תאשר מה שהיא תחליט – אבל מה שהיא תחליט – אבל תעלה לדיון, ואני מקווה, אני מניח שהשופט עמית ימונה

אלעזר שטרן:  אנחנו בפוליטיקה לא צריכים שופט כזה או שופט אחר, אנחנו צריכים בית משפט עליון שאין מעליו ספקות, סימני שאלה ועננות

אלעזר שטרן:  תודה, אדוני

אמיר אוחנה: תודה לך

אמיר אוחנה:  חברת הכנסת נעמה לזימי, בבקשה, גברתי

נעמה לזימי: כבוד יושב-ראש הכנסת, כנסת נכבדה, היום יום הילד הבין-לאומי

נעמה לזימי:  היום הזה נוסד למען זכויות הילדים בארץ, בעולם, הזכויות של הילדים שלנו, החובה המוסרית שלנו

נעמה לזימי:  ומה עם הזכות של הילדים שלנו החטופים בעזה? הילדים שלנו שנעקרו מבתיהם, נלקחו מהוריהם, חזו בהורים שלהם נרצחים – איפה הילדים שלנו? הלב יוצא אליהם, יוצא אליהם

נעמה לזימי:       בדלת הלשכה שלי תלויה התמונה של כפיר ביבס, התינוק שכל המדינה בוכה ומתפללת להשבתו, ולהשבת כל הילדים

נעמה לזימי:  היא תלויה כדי שנזכור אותם, ונזכור את הזכויות שלהם ואת החובה שלנו להביא אותם

נעמה לזימי:  היה לי נאום אחר, אני השארתי אותו פה, כי אני כן רוצה להגיד משהו: אנחנו חייבים, חייבים לשמור על השיח בעת הזו

נעמה לזימי:  כל ציוץ יכול להיות הפקרות של ממש

נעמה לזימי:  כל אמירה מתלהמת מסכנת אותם

נעמה לזימי:  כל דיון מיותר שאפשר לחסוך בעת הזו, חוטא למטרה של הצלת החיים

נעמה לזימי:  ואין מצווה גדולה יותר מפדיון שבויים, רבותיי

נעמה לזימי:  לא עושים פוליטיקה על ילדים חטופים ולא על משפחות חטופות, ולא משווים בין הכאב שלנו לשלהן

נעמה לזימי:  הן עושות את מה שהן אמורות לעשות כדי להשיב את ילדיהם

נעמה לזימי:       כבוד יו"ר הכנסת, אני אסיים בשירו של יהונתן גפן, זכרו לברכה, ביקור מולדת: "חזרתי הביתה אחרי עשרים שנה

נעמה לזימי:  / במבט ראשון דבר לא השתנה

נעמה לזימי:  / שני סוסים קשורים לעץ התאנה, / קרטון על הבטון עם חץ "לחתונה"

נעמה לזימי:  // רקפות עוטפות זרי סלעים כהים, / שלוליות מקרקרות את שיר הצפרדעים

נעמה לזימי:  / הזקנים יושבים בחוץ ומדברים

נעמה לזימי:  / ספלים סדוקים של תה, ביסקוויטים עם חורים

נעמה לזימי:  // אבל לאן נעלמו הילדים / ששיחקתי איתם? / איפה כל הילדים, / איפה הם כולם, / מי לקח לי אותם? // תרנגולות, פרות ופה ושם כבשים, / שפן בורח כמו שפן לתוך הפרדסים

נעמה לזימי:  / מרבד תלתן רטוב נוצץ באור ירוק, / שועל שקרן בוכה בוואדי לא רחוק"

נעמה לזימי:  שיחזרו אלינו במהרה, אמן

אמיר אוחנה: תודה רבה לגברתי חברת הכנסת לזימי

אמיר אוחנה:  כעת יעלה ויבוא חבר הכנסת רון כץ

אמיר אוחנה:  בבקשה, אדוני

רון כץ: תודה רבה, אדוני

רון כץ:  כנסת נכבדה, חבריי חברי הכנסת, אני רוצה לדבר על מה שקרה היום בוועדה לביטחון פנים בשמה הקודם; שמה הנוכחי – לא סגור עליו, למה הם החליפו אותו

רון כץ:  מה שקרה היום בוועדה הוא באמת בושה לבית הזה

רון כץ:  בושה לבית הזה מהרבה סיבות

רון כץ:  הסיבה הראשונה, כשמשפחות החטופים נמצאות במקום הזה ומבקשות משהו מאיתנו, אנחנו צריכים לכבד את זה

רון כץ:  אנחנו צריכים לכבד את זה גם אם אנחנו חושבים אולי אחרת, או מכל סיבה אחרת בעולם

רון כץ:  היינו חייבים לכבד את הבקשה שלהם

רון כץ:  והסיבה השנייה היא סיבה טכנית

רון כץ:  החוק הזה כבר קיים

רון כץ:  אתם רוצים להפעיל אותו, תפעילו אותו

רון כץ:  חוק השיפוט הצבאי היום מאפשר לעשות את זה

רון כץ:  אז לא צריך להיות פופוליסטיים ולא צריך לחפש כל מיני הרפתקאות חדשות

רון כץ:  צריך ללמוד את החומר, להבין איך המנגנון עובד, ועל זה לקיים את הדיונים, ואז להחליט אם בכלל זה יכול להיות או לא יכול להיות

רון כץ:  אבל ברור שזה לא יכול להיות, כי כשהמל"ל דוחה את זה והקבינט לא מעלה את זה וראש הממשלה אומר שזה לא רלוונטי, אז השר הכי פופוליסטי שאי פעם היה במדינת ישראל, כבר לא עושה לנו פיגועים דיפלומטיים בעולם

רון כץ:  היום הוא שבר משהו בתוך החברה הישראלית

רון כץ:  הוא פגע במרקם הכי עדין שיש, במשפחות הללו שנמצאות איתנו פה

רון כץ:  הן כל היום איתנו פה, ומבקשות עזרה בכל מה שאנו יכולים לעשות, וכולנו מגויסים מאה אחוז למען השבת החטופים

רון כץ:       אז אני רוצה באמת לשאול, מה היה כל כך דחוף לקיים את הדיון הזה, אם אתה יודע שמהדיון הזה לא יכול לצאת כלום, כי חקיקה לא עולה אם זו לא חקיקה בהסכמה? אז הדיון הזה היה לצורך הכותרת, לצורך לפגוע באדם אחר, לצורך לעשות רע למשפחות החטופים

רון כץ:  ואני באמת שואל את עצמי, איך יהודי עושה דבר כזה ליהודי אחר? תודה רבה, אדוני

אמיר אוחנה: תודה רבה לחבר הכנסת כץ

אמיר אוחנה:  חבר הכנסת אריאל קלנר – אינו נוכח; חבר הכנסת וליד אלהואשלה – מוותר

אמיר אוחנה:  חבר הכנסת אבי מעוז, בבקשה

אבי מעוז: אדוני היושב-ראש, כנסת נכבדה, יהדות גרמניה לפני תשעים שנה הייתה אולי הסמל המובהק ביותר ליהודי החדש, זה שבמקרה הטוב הוא יהודי בביתו וגרמני בצאתו – גרמנים בני דת משה, סמל להתערות בתרבות הנאורה והמתקדמת, סמל לנטישת העבר, המסורת והזהות

אבי מעוז:  שיא ההתבוללות

אבי מעוז:  ודווקא שם צמחה האנטישמיות הכי מפלצתית

אבי מעוז:  כשאנחנו מתבוללים, כשאנחנו שוכחים מי אנחנו ומה ייעודנו בעולם, האנושות באה ותובעת מאיתנו למלא את תפקידנו

אבי מעוז:  הם לא יניחו לנו להיות מה שאנחנו לא

אבי מעוז:  הם לא יעזבו אותנו עד שנמלא את ייעודנו

אבי מעוז:  הקמנו מדינה, קראנו לה מקלט בטוח, וחשבנו שאם היא תהיה מדינה ככל המדינות יניחו לנו לנפשנו

אבי מעוז:  אבל הם לא מניחים לנו לנפשנו

אבי מעוז:  כאשר משתלטת עלינו תרבות פוסט-מודרנית, תרבות של טשטוש הזהות היהודית-לאומית, של התבוללות תרבותית, כאשר אנחנו שוכחים את זהותנו, מגיע מי שמטלטל אותנו ומזכיר לנו

אבי מעוז:      הנשמה שלנו קוראת לנו, היא רוצה להתגלות

אבי מעוז:  אנחנו מוכרחים למלא את החיים בתוכן שמתאים לנו, להבין את ייעודנו להיות אור לעולם

אבי מעוז:  כמו רצועת הביטחון הפיזית בצפון ובדרום שעליה מדברים, ושלו הייתה לנו, התמונה הביטחונית כיום הייתה אולי נראית אחרת, אנחנו חייבים גם רצועת ביטחון ערכית-זהותית שתיתן לנו חוסן לעמוד בהתמודדויות ובאתגרים

אבי מעוז:      אתמול פורסמו בערוץ 7 דברים שכתבה חברת הכנסת לשעבר ענת כנפו מסיעת יש עתיד, ואני רוצה לצטט מדבריה החשובים

אבי מעוז:  כך היא כתבה: "שורש הפתרון לחוסן לאומי טמון בחיזוק הזהות הלאומית שלנו, וביסוס הקשר עם אתוס העוצמה היהודית והציונית שלנו"

אבי מעוז:  היא מבקרת את המגמה בשנים האחרונות לצמצם את לימודי ההיסטוריה, המורשת והתנ"ך בבתי הספר, שהתוצאה שלה, לדבריה, היא ניתוק רשת הביטחון של הזהות וערעור החוסן הנובע ממנה, ולדוגמה היא מביאה את המושג הרווח של מדינת כל אזרחיה, שמחליש את הזהות שלנו

אבי מעוז:  עוד היא אומרת: "גישה של רב-תרבותיות איננה צריכה לבוא במחיר פגיעה בזהות היהודית"

אבי מעוז:  בסיום דבריה היא קוראת לשר החינוך לצאת בתוכנית של חיזוק הזהות הציונית והיהודית כחלק ממערך כולל לחיזוק החוסן הלאומי

אבי מעוז:      אדוני היושב-ראש, חיזוק הזהות הלאומית-יהודית זה בדיוק מה שרציתי לעשות ברשות לזהות לאומית יהודית שהקמתי, ושכרגע תקציביה הופנו לטובת המאמץ המלחמתי

אבי מעוז:  אבל זה עוד יקרה, כי אין לנו שום ברירה אחרת

אבי מעוז:  תודה

אמיר אוחנה: תודה

אמיר אוחנה:  חבר הכנסת מאיר כהן – אינו נוכח

אמיר אוחנה:  חבר הכנסת עידן רול

אמיר אוחנה:  רשימת הדוברים נעולה

אמיר אוחנה:  בבקשה

עידן רול: אדוני היושב-ראש, כנסת נכבדה, אנחנו עדים מאז תחילת המלחמה, אבל למעשה גם הרבה לפני, להשתוללות של תוכני הסתה ואנטישמיות ברשתות החברתיות

עידן רול:  עכשיו, בכל האמור לתכנים אנטישמיים נעשית עבודה בסך הכול טובה

עידן רול:  פונים לפלטפורמות ה-social השונות, מבקשים להסיר תכנים, וברוב המקרים או בחלק ניכר מהמקרים הבקשה נענית, גם אם זה לוקח זמן

עידן רול:  זה לא מספיק טוב, זו איזושהי דרך

עידן רול:      כשמדברים על דיסאינפורמציה, כשמדברים על תוכני הסתה פרופר, כשמדברים על אנטי-ציוניות, שם קשה מאוד לקבל מענה מפלטפורמת ה-social

עידן רול:  שם זה נתפס הרבה פעמים כאילו זה כבר עניין של נקיטת עמדה, בזמן שעדיין יש בעולם הזה עובדות מוצקות ועדיין יש שקרים ברורים

עידן רול:       אנחנו חייבים לעשות מה שאנחנו דורשים מהעולם

עידן רול:  בזמן שבעולם יש חקיקה מתקדמת שמאפשרת הסרת תכנים לא ראויים, אנחנו כאן, במדינת ישראל – אין לנו את זה

עידן רול:  אין לנו עדיין חוק ברור שמכוחו אפשר להסיר בקלות וביעילות תכנים אנטישמיים, תוכני הסתה, תכנים שעושים דה-לגיטימציה לישראל או מפיצים דיס-אינפורמציה על ישראל ועל פעולותיה

עידן רול:  גם בעולם אומרים לנו בכל מיני צורות: אתם רוצים לדרוש מאיתנו – נאה דורש, נאה מקיים

עידן רול:  קודם כול תראו דמי רצינות ותחוקקו בעצמכם

עידן רול:       ואני אומר כאן, הגיע הזמן שהבית הזה, שעסוק בימים אלה אך ורק בצורכי מלחמה, יבין שזה לא פחות מצורך מבצעי של מדינת ישראל

עידן רול:  תקראו לזה לגיטימציה, תקראו לזה מערכה בין-לאומית, תקראו לזה הסברה

עידן רול:  אנחנו חייבים את זה

עידן רול:  על כל פוסט חיובי ועל כל תוכן לטובת מדינת ישראל יופצו פי כמה וכמה פוסטים של הסתה ודה-לגיטימציה

עידן רול:  אנחנו חייבים להשתלט על הזירה הזאת

עידן רול:  אני מכיר את הטענות שאומרות: לא מקומנו לחוקק חוק כזה, בואו לא נתעסק עם חברות ה-social הגדולות

עידן רול:      ואני אומר דווקא אחרת: גם למדינת ישראל הקטנה אך הנחושה יש כוח

עידן רול:  חברות רב-לאומיות, ה-multi national, החברות הגדולות, לא אוהבות תקדימים

עידן רול:  הן לא אוהבות מדינות קטנות ככל שיהיו אבל חכמות ויעילות בתקווה – שיודעות לשים גבול, לסמן קו אדום ולומר: זה לא מקובל עלינו, כאן אנחנו אוכפים את זה

עידן רול:  אם אנחנו נתחיל לאכוף את זה כאן, נוכל לצאת בקמפיין מדיני אמיתי ארוך טווח, שרותם את העולם לבעיה שהיא כבר מזמן לא רק בעיה ישראלית

עידן רול:  לא סתם אנחנו אומרים The west is next

עידן רול:  אנחנו צריכים לשמש גם כאן אור לגויים ולהראות שהמאבק בהסתה, באנטישמיות, בדיס-אינפורמציה, הוא מאבק שמשרת לא רק את מדינת ישראל, אלא את העולם החופשי כולו

עידן רול:  תודה רבה

טלי גוטליב: כל מילה

אמיר אוחנה: תודה רבה לחבר הכנסת רול

אמיר אוחנה:  חברת הכנסת שלי טל מירון – אינה נוכחת/ חבר הכנסת נאור שירי, בבקשה

נאור שירי: אדוני היושב-ראש, חבריי חברי הכנסת, אני אהיה קצר, כי המאורעות היום מאוד זעזעו אותי אבל האמת היא שלא הפתיעו אותי

נאור שירי:  יש אנשים שאין לי ציפיות מהם

נאור שירי:  אני חושב שגם אתם יודעים וכולנו מכירים, גם קואליציה וגם אופוזיציה, את השר בן גביר

נאור שירי:  הכרנו אותו גם כשהיה חבר כנסת וגם כשהיה פעיל חברתי, וגם את פעילותו כשר לביטחון לאומי

נאור שירי:  הבעיה שלי היא לא בן גביר, כי בן גביר הוא בעיה שאנחנו מכירים ויודעים להתמודד איתה; הבעיה שלי היא שאין מישהו שעוצר את זה לפני

נאור שירי:  הרי לכולנו היה ברור וידוע – וראינו את סדרת ההבהרות הקבועה שיוצאת אחרי כל התבטאות שלו – שהחוק הזה לא מקודם, אין לו שום היתכנות, ושיש דיונים נוספים שצריך לעשות, אבל איכשהו נתנו לדיון הזה להתקיים

נאור שירי:  בעצם זה שנתנו לו להתקיים יצרנו את הבעיה, יצרנו את המסגרת לבעיה, כי לקחנו את איתמר בן גביר, ושמנו אותו בבמה

נאור שירי:       מה שהשר גביר עושה בחודש וחצי האחרונים הוא להסתובב ממקום למקום, לייצר פוטו-אופים עם חלוקת נשקים, לעשות סלקציה מי מגיע לאותן תמונות – עוד נדבר על זה בהמשך – מי יקבל נשק, מי, חס וחלילה, יש מצב שהוא יגיד משהו שלא יהיה מתאים שחס וחלילה יצולם

נאור שירי:  ומה שקרה פה היום היה כי לא היה מישהו, החל מהממשלה והכנסת, שבא ואומר: ראשית, אין בכלל דיונים בהצעות חוק

נאור שירי:  אין דיונים בהצעות חוק

נאור שירי:  זה קרה לנו גם בהצעת חוק אחרת בוועדה לביטחון לאומי, שהיום עשתה דיונים בעלמא

נאור שירי:  אנחנו עושים דיונים בעלמא, כשאנחנו יודעים שאין חקיקה פרטית

נאור שירי:       אז נתנו לו את הבמה, ומרגע שנתנו לו את הבמה, כבר אי-אפשר לשלוט בזה, כי זה מה שהבן אדם מחפש, וזה מגיע לביזיונות כאלה שאנשים יושבים ובוכים בדיונים, והוא ניגש ומחבק מישהו שאומר לו "אל תחבק אותי"

נאור שירי:  כולם ראו מסביבו שהוא אומר לו "אל תחבק אותי" – והוא גם אחרי זה כותב את זה – והוא מחבק אותו, כי זה הבן אדם

נאור שירי:  זה מה שהוא עושה

נאור שירי:  למה אנחנו ככנסת לא מייצרים את היכולת שלנו לא לתת לבן האדם הזה את הבמה? לא לתת לבן האדם את הבמה, כי אנחנו יודעים מה קורה כשהבן אדם מקבל את הבמה; הוא עולה ומחלק נשקים, הוא יוצר פה תבערה, מוריד לכולנו – באמת היום ישבתי, לא הגעתי לדיון, אבל פשוט הסתכלתי על זה בטלפון, ואני מתבייש

נאור שירי:  אני רואה את זה בלייב, ואני רואה את הבלגן בלייב

נאור שירי:  אתה כאילו נכנס לאירוע כשאתה יודע את זה מראש

נאור שירי:  היה צריך לעצור את הדיון הזה, לא לתת לו להתקיים, בטח בפלטפורמה הזו; לא להביא את ההורים אל מול בן גביר, שבאמת בינו לבין רגישות והבנה סוציאלית של מישהו שעומד מולו – גם אם אתה צודק באלפיים אחוז, ואתה רחוק מזה, אבל גם היכולת שלך להיות שנייה בן אדם ולהסתכל ולראות שיש מולך הורים – גם בזה לא הייתה לו את האופציה הזאת, גם את זה הוא לא הצליח לעשות

נאור שירי:      באמת, כאילו, כבר אין לי מילים

נאור שירי:  לפעמים אני משתגע ואומר: כמה נמוך עוד נצטרך לרדת עם השר הזה? אני מוציא אליך קריאה, ואני אנצל את זה שאתה יושב פה לידי: בואו ננסה פשוט למנוע את זה, פשוט למנוע את זה

נאור שירי:  זה לא הזמן, זה לא המקום

נאור שירי:  זה לא השר המתאים, אבל בזה כבר כנראה נסכים או לא נסכים – אבל לפחות לא לתת לו את הפלטפורמה הזאת

נאור שירי:  תודה

אמיר אוחנה: תודה לאדוני

אמיר אוחנה:  חבר הכנסת עמית הלוי, בבקשה

עמית הלוי: אדוני היושב-ראש, חברותיי וחבריי לכנסת, "גור בארץ הזאת ואהיה עִמךָ ואברכך כי לך ולזרעך אתן את כל הארצֹת האל והקִמֹתִי את השבֻעה אשר נשבעתי לאברהם אביך" – כך אומר הקדוש ברוך הוא ליצחק בפרשת השבוע, כשהוא נמצא בגרר שבאזור עזה – אל תרד מצרימה, אל תצא מעזה

עמית הלוי:  זו הארץ של זרעך

עמית הלוי:  זו השבועה שנשבעתי לאברהם

עמית הלוי:  הנכדים שלך, בני יעקב, בני ישראל, יקימו כאן אומה, ייסדו כאן מדינה

עמית הלוי:  זו הארץ שלהם, לשם כך היא נועדה

עמית הלוי:       אזרחי ישראל, על השבועה הזאת של אלוהים, על האמת הזאת – שעזה כמו כל ארץ ישראל שייכת לעם שלנו – על האמת הזאת חיילינו נלחמים עכשיו בג'באליה ובזייתון, בעזה ובח'אן יונס

עמית הלוי:  זו האמת שלנו

עמית הלוי:  זו גם האמת של העולם הנוצרי, שמאמין באמת התנ"כית הזאת, מאמין בקדושת דברי הנביאים, מכיר באמיתות של הנבואות שהתגשמו לפני 2,500 שנה בשיבת ציון ההיא ושל אלו שהתקיימו בשיבת ציון של התנועה הציונית שלפני 120 שנה ועד היום הזה

עמית הלוי:  על האמת הזאת חיילינו הגיבורים נלחמים ומוסרים את נפשם בשעה זו

עמית הלוי:      מול האמת הזו ניצב השקר הפלסטיני, השקר של האסלאם הברברי

עמית הלוי:  בזרמים הללו באסלאם יש בכדור הארץ שלהם גבול אחד

עמית הלוי:  אין גבולות ואין מדינות – יש גבול אחד: דאר אל-אסלאם ודאר אל-חרב

עמית הלוי:  יש אדמה שנכבשה במאות שנים של כיבוש מוסלמי אכזרי: באסיה, באירופה, באפריקה – איפה לא – במזרח התיכון, בבלקנים, ספרד וצרפת – כל אלו הן אדמות וקף

עמית הלוי:  הן מחייבות ג'יהאד כדי להשיבן לאסלאם

עמית הלוי:  ויש גם דאר אל-חרב – אזור המלחמה, שבו תידרש מלחמה כדי להשלים את ההשתלטות על העולם כולו ולהכיל על כולם את חוקי השריעה

עמית הלוי:      אדוני היושב-ראש, בשביל זה לא צריך ארגוני ביון

עמית הלוי:  בשביל להכיר את התוכניות הללו לא צריך את אמ"ן ולא צריך מערכות משוכללות של אומת ההייטק

עמית הלוי:  אף אחד לא מסתיר את התוכנית הזאת

עמית הלוי:  היא נשמעת במסגדים באופן יום-יומי בלונדון, ברמאללה, וכמו שראינו בשבועות האחרונים, גם בעיסאוויה ובבית צפאפא, ולחרפתנו, היא נשמעת גם במקום הקדוש ביותר לעם היהודי, בהר הבית

עמית הלוי:  היא נלמדת בבתי הספר כמה מאות מטרים מכאן, מהכנסת, במזרח ירושלים, ולחרפתנו, גם בלוד, בנצרת, בטול כרם ובג'נין, בדיוק כמו ששיננו אותה היטב תלמידי עזה ובית חאנון

עמית הלוי:      זה ה"מה", וברשותך, יש גם את ה"איך" – איך להשתלט על העולם? גם את זה מלמדים מגן הילדים ועד האוניברסיטה בביר זית ובאל-אזהר

עמית הלוי:  ה"איך" הוא מאוד פשוט; הכלל הוא פשוט ועתיק יומין: "דין מוחמד בסייף"

עמית הלוי:  ברשותך, זה לא לכבודה של הכנסת, אבל אני אצטט את האייתוללה סאדק חלחלי מאיראן

עמית הלוי:  פשוט אם לא נבין ולא נכיר את האויב, לא נוכל לנצח אותו

עמית הלוי:  הוא היה אומר בהדרכות שהוא מעביר לקצינים של משמרות המהפכה כך: "לאלה המתנגדים לרצח אין מקום באסלאם" – לאלה המתנגדים לרצח אין מקום באסלאם – "הנביא שלנו רצח במו ידיו המבורכות

עמית הלוי:  האימאם שלנו עלי רצח יותר מ-700 איש ביום אחד" – כשהוא מתכוון ליהודים, לשבט של בני קוריט'ה, שהחדית' בעניין שלהם לא פוסח לא על האונס של הנשים, לא על השבי של הילדים שנלקחו לעבדים, ולא על הגברים שהובלו כפותים למרכז העיר ונשחטו אחד אחרי השני על ידי עלי בסכין אחת

עמית הלוי:      אלה מקומות ההשראה – אני מסיים – של מחבלי החמאס, שנהגו by the book בבארי ובכפר עזה, בניר עוז וברעים: ערפו ראשים, שרפו תינוקות ואנסו נשים בדיוק על פי המסורת, כפי שלימדו אותם וכפי שהם מבינים אותה – לא כולם, אבל כפי שהם מבינים אותה

עמית הלוי:       זו המלחמה שלנו, המלחמה של האמת מול השקר, של המוסר מול האכזריות, של ערכי האסלאם הרדיקלי והברברי מול ערכי התנ"ך

עמית הלוי:  המלחמה הזאת כבר מזמן מתנהלת גם ברחובות לונדון, פריז ורומא, וכפי שאנחנו רואים בשבועות האחרונים, לא פוסחת על ניו יורק ועל וושינגטון

עמית הלוי:  אני אומר את זה כאן, אדוני היושב-ראש, כדי שהדברים האלה יישמעו גם למנהיגי העולם – ביידן, מקרון ופוטין, כיוון שאם חס וחלילה המלחמה כאן לא תסתיים בניצחון מוחץ, זה לא יהיה רק כישלון שלנו – זה יהיה כישלונו ויהיה אסונו של העולם כולו

עמית הלוי:  תודה

אמיר אוחנה: תודה רבה

אמיר אוחנה:  חבר הכנסת אחמד טיבי – אינו נוכח

אמיר אוחנה:  חבר הכנסת סימון דוידסון, בבקשה

סימון דוידסון: תודה רבה, אדוני היושב-ראש

סימון דוידסון:  כנסת נכבדה, אני מצטט, ציטוט מהבוקר, לא אני כתבתי: "תוריד ממני את הידיים שלך

סימון דוידסון:  המבט שלי כאן אומר הכול

סימון דוידסון:  אמרתי לך: אל תחבק אותי, בכל זאת חיבקת

סימון דוידסון:  אמרתי לך: אל תסכן את האהובים שלנו, בכל זאת סיכנת

סימון דוידסון:  הכול בשביל תמונה

סימון דוידסון:  איתמר בן גביר, אין לך שום גבול

סימון דוידסון:  כולם רואים שאתה עושה קרקס על הדם של המשפחות שלנו

סימון דוידסון:  עוד לא מאוחר

סימון דוידסון:  תעצור"

סימון דוידסון:  מי שכתב את המשפטים האלה הוא גיל דיקמן, שהיה היום בדיון בנושא עונש מוות למחבלים, ובת דודתו חטופה כעת בעזה

סימון דוידסון:  לא אני כתבתי את זה

סימון דוידסון:      ועכשיו אני רוצה להסביר לכם איך הגענו לאירוע הזה

סימון דוידסון:  בואו נלך אחורה

סימון דוידסון:  בכנסת הקודמת – טלי, לא היית פה, אנחנו היינו פה, אבל את ראית – חבר הכנסת איתמר בן גביר חגג, חגג – לכיוון המנדטים שלו – על דם בכל הפיגועים

סימון דוידסון:  בכל אירוע היה רץ כמו איזה שריף, בחלק מהמקרים הוציא אקדח, בכל מקום פתח לשכות, הדליק את השטח וגרם לזה שהמחאה, הפיגועים וכל מה שהיה לא יקטנו, רק יגדלו; כל דבר כדי לעשות דווקא, כל דבר כדי לעשות רע

סימון דוידסון:  הוא זכה במנדטים, נכנס לממשלה

סימון דוידסון:  אמרתי לעצמי: עכשיו האדון יהיה שר, אולי הוא יתנהג אחרת, אולי יש לו אחריות

סימון דוידסון:  איזו אחריות ואיזה נעליים, כנראה שאדם לא יכול להשתנות

סימון דוידסון:      מה שקרה היום זה לא מקרה חריג

סימון דוידסון:  כל מקום שהשר לביטחון לאומי יכול לבוא כדי להשיג תקשורת, תמונה, טיקטוק, זה מה שהוא עושה

סימון דוידסון:  הוא לא חושב לרגע אחד מה טוב למדינה, הוא לא חושב לרגע אחד מה טוב לאזרחים

סימון דוידסון:  היום הוא הגדיל לעשות כי גם בקואליציה – עזבו את האופוזיציה – בקואליציה ביקשו שלא יהיה דיון

סימון דוידסון:  המשפחות של החטופים, מה יותר מזה, משפחות החטופים התחננו, אל תקיים את הדיון הזה

סימון דוידסון:  הוא ידע שהוא לא יכול לקדם כלום, ועל הראש שלהם, של משפחות החטופים, מקיים דיון

סימון דוידסון:  כזה עלוב

סימון דוידסון:       בנוסף לראש המפלגה איתמר בן גביר, חבר הכנסת אלמוג כהן צועק על משפחות החטופים

סימון דוידסון:  לא משנה מה הם אמרו לו

סימון דוידסון:  תוריד את הראש, תשפיל את העיניים, אל תגיב, אל תענה

סימון דוידסון:  מה לעשות, אנחנו חברי כנסת עכשיו בסיטואציה הכי קשה, כולנו עושים את זה

סימון דוידסון:  אבל האנשים האלה מעוצמה יהודית, אין להם אחריות

סימון דוידסון:  אני מקווה שמהרגע הזה הם כן יקבלו אחריות וכן יתנהגו אחרת, ואם לא, על ראש הממשלה פשוט לפטר אותם, להוציא אותם מהממשלה

סימון דוידסון:  הוא יודע שיש לו דרך אחרת

סימון דוידסון:  הם לא צריכים לייצג את מדינת ישראל

סימון דוידסון:  תודה רבה

אמיר אוחנה: תודה רבה

אמיר אוחנה:  חבר הכנסת גלעד קריב, בבקשה

גלעד קריב: אדוני היושב-ראש, כנסת נכבדה, מכובדי השר, גם אני, כמו רוב קודמיי שעלו הערב הזה על הדוכן, מבקש להתייחס למה שאירע הבוקר בוועדה לביטחון לאומי

גלעד קריב:      אדוני היושב-ראש, אתה יודע, לפני שבוע שיבחתי אותך על המחווה שביצעת כאשר הצבת את תמונות החטופים לנגב עינינו, והיום צריך לומר שכולנו, כולנו צריכים להשפיל את המבט בפני התמונות הללו ובפני בני המשפחה של אותם החטופים

גלעד קריב:  שר בכיר במדינת ישראל וסיעה שלמה בבית הזה, סיעה שלמה מן הקואליציה, ניצלו את האירוע הנוראי והטרגי הזה כדי לנהל קמפיין פוליטי, פופוליסטי, לנוכח התרסקותה של אותה מפלגה בסקרים

גלעד קריב:  לא רק שאותה סיעה – בהובלת אותו שר, שלא מבצע את תפקידו מן היום הראשון שנבחר לכהונה – לא די שהיא ניצלה את מצוקת משפחות החטופים לטובת קמפיין פוליטי ופופוליסטי, היא גם פגעה בעניינם

גלעד קריב:  האמירה הזו לא מגיעה מצד משפחות החטופים, שהתחננו בפני יושב-ראש הוועדה לבטל את הדיון, האמירה הזו מגיעה מן המל"ל ומן השב"כ ומן המינהלת הצה"לית שמטפלת בנושא החטופים

גלעד קריב:      וכשאני פניתי ליושב-ראש הוועדה חבר הכנסת פוגל, ושאלתי אותו מדוע אין כאן בדיון נציג שב"כ, מצאתי את עצמי מועף מן הדיון, מכיוון שלא נערך שם איזשהו דיון אמיתי אלא הכול הצגה פוליטית בשביל השר הכושל והמסוכן

גלעד קריב:       אבל הדברים הערב, אדוני, אינם יכולים להיות מכוונים רק נגד האדם שלא הקים עשר פלוגות של מג"ב למרות תוכניות העבודה כי הוא רצה להשתלט על המשמר הלאומי, אלא הטרוניה צריכה להיות מופנית לכולנו, ובמיוחד להנהלת הקואליציה

גלעד קריב:  אדוני יושב-ראש הקואליציה - -     

אופיר כץ: כן

גלעד קריב: - - האם אין לך סיכום שכל ענייני החקיקה שמקודמים בשבועות הללו נעשים בהסכמה בין אופוזיציה לקואליציה? מדוע הנהלת הקואליציה אפשרה ליושב-ראש הוועדה לביטחון לאומי לנהל את הדיון הזה? כנסת ישראל הודיעה לפני מספר ימים בהודעה לבית המשפט העליון, באחת מן העתירות המתנהלות בנוגע לחוקים שחוקקו בבית הזה, שוועדות הכנסת דנות אך ורק בענייני המלחמה

גלעד קריב:  זו הודעה של הכנסת לבית המשפט העליון

גלעד קריב:  המחזה המביש שהתנהל היום בוועדה לביטחון לאומי עסק בענייני המלחמה?      החרפה היא לא רק על ראשו של איתמר בן גביר וחברי הסיעה שלו, החרפה היא על כולנו ועל הנהגת והנהלת הבית הזה, שאפשרו, מסיבות פוליטיות – אותו אדם, לא נותנים לו להיכנס לדיוני הקבינט כי כולם יודעים שהוא מוקיון מסוכן, אז בתמורה מפירים את הסיכומים בין קואליציה לאופוזיציה כדי לאפשר לו לעשות ספינים פוליטיים

גלעד קריב:  החרפה היא על כולנו

אמיר אוחנה: תודה

אמיר אוחנה:  חבר הכנסת יוסף עטאונה – אינו נוכח

אמיר אוחנה:  חבר הכנסת אופיר כץ, בבקשה

אופיר כץ: תודה רבה, אדוני היושב-ראש, אדוני השר, חבריי חברי הכנסת, יום שבת, 7 באוקטובר, שעה 16:30, שיחה מבסיס כיסופים

אופיר כץ:  ראם בטיטו, לוחם גולני מגדוד 51, התקשר לאימו דקלה, בני משפחה של אשתי

אופיר כץ:  אני אנסה להקריא לכם עכשיו תמלול של חלק מהשיחה שהתקיימה ביניהם

אופיר כץ:  אימא: ראם,  איפה אתה? ראם: אני במוצב

אופיר כץ:  אימא: יש איתך עוד חיילים? ראם: מה שנשאר

אופיר כץ:  אימא: תקשיב, ראם, אתה צריך להתעשת על עצמך, אתה מכיר את תורת הלחימה יותר טוב מכולם

אופיר כץ:  אתה התאמנת עם הסיירת ואתה מבין

אופיר כץ:  אני איתך ואני סומכת עליך

אופיר כץ:  אני קוראת תהילים ביחד עם סבא וסבתא, אנחנו מתפללים, אנחנו איתך

אופיר כץ:  ראם: יש אלף לוחמי ג'יהאד של הכוחות המיוחדים שעברו רק את הקו של הפלוגה שלנו

אופיר כץ:  אני אוהב אתכם ומתנצל אם פגעתי בכם

אופיר כץ:  אימא: לא פגעת בנו והכול בסדר

אופיר כץ:  אתה צריך להיות חזק, אתה מבין? אתה מקשיב לי, ראם? ראם: כן

אופיר כץ:  אימא: תפעיל את כל החוכמה שלך, אתה חכם, אתה התכוננת כל החיים שלך למצב הזה

אופיר כץ:  אתה זוכר מה אמרו עליך? שאתה אחד התלמידים הכי מוצלחים

אמיר אוחנה: חבר הכנסת ביטן

דוד ביטן: - - -     

אמיר אוחנה: עוד פעם, כן

אמיר אוחנה:  התברכת בקול רם, אז עוד פעם

אופיר כץ: ראם: את לא מבינה מה קורה פה, אימא, יש פה דברים שאסור לראות

אופיר כץ:  אימא: תמשיך לשמור על עצמך

אופיר כץ:  אני אוהבת אותך וכולם אוהבים אותך

אופיר כץ:  אתה צריך להאמין ולהאמין גם בעצמך

אופיר כץ:  אתה יכול, אני יודעת מי אתה

אופיר כץ:      שיחה של חמש דקות ו-41 שניות

אופיר כץ:  חמש דקות ו-41 שניות שיישארו לנצח

אופיר כץ:  חמש דקות ו-41 שניות שקשה לתאר אותן

אופיר כץ:  זה בלתי נתפס איך בתוך רגעי פחד ואימה משתקים צומחת גבורה עצומה – גבורה עצומה של הבן הלוחם הגיבור וגבורה עצומה של אימו, שמרימה את בנה בשעתו הקשה ביותר

אופיר כץ:  ראם והצוות שלו נלחמו במשך שעות ארוכות לפני השיחה הזו, הם חיסלו מעל 35 מחבלים, חשופים ולבד, ירו להם אר

אופיר כץ:  פי

אופיר כץ:  ג'י על הרכב, הקשר נפל, הצוות נשאר כמעט ללא תחמושת ושתייה

אופיר כץ:   התקבלה החלטה לחזור למוצב, כל כדור היה חייב להיות מדויק, התחמושת עמדה להיגמר

אופיר כץ:  הם הצליחו לחזור למוצב, ושם ראו את גופות חבריהם השחוטים וההרוגים

אופיר כץ:  זה הרגע שבו ראם התקשר לאימו

אופיר כץ:  כ-40 דקות אחרי השיחה נהרגו ראם וחברו אורי שני מירי פצמ"ר על המוצב

אופיר כץ:  הם נלחמו עד הסוף, עד הכדור האחרון, עד הרגע האחרון שיכלו

אופיר כץ:       ראם בטיטו נולד בשנת 2004 בעפולה ועבר בגיל שמונה לנתניה, ילד מחונן שהצטיין בכל מקום

אופיר כץ:  במשך ארבע שנים שיחק כדורסל בקבוצות הצעירות של נתניה

אופיר כץ:  בחטיבת הביניים למד רובוטיקה, ובהמשך עבר לתיכון הריאלי בחיפה – חמש יחידות באנגלית, מתמטיקה ופיזיקה, בממוצע שנתי של 97

אופיר כץ:  עתיד מבטיח היה לו

אופיר כץ:  הוא החל את שירותו הצבאי בקורס טיס

אופיר כץ:  לאחר חצי שנה נפל ועבר לסיירת גולני

אופיר כץ:  כשלושה שבועות לפני סיום המסלול - - -     

קריאה: ששש

מיקי לוי: סליחה, יש גבול

אופיר כץ: כשלושה שבועות לפני סיום המסלול הבין כי לא יהיו הקצאות לקורס מ"כים, משמע הוא לא יוכל להגשים את חלומו לפקד, והחליט לעבור לגדודים גם במחיר של לוותר על הסיירת, וזה על מנת להגשים את ייעודו וחלומו לפיקוד

אופיר כץ:  ראם רק בן 19 בנופלו

אופיר כץ:  עתידו המבטיח נגדע, אבל בזכות גבורתו נוכל לחיות בארץ ישראל; בזכות גבורתו ילדים ישחקו פה; בזכות גבורתו עם ישראל ינצח; בזכות גבורתו ובזכות גבורת כל חיילי צה"ל שנפלו, מדינת ישראל תנצח

אופיר כץ:  אשרי העם שאלו הם בניה, גיבורים אמיתיים

אופיר כץ:      דקלה, גידלת וחינכת ילד לתפארת

אופיר כץ:  היית לוחמת ומגן עבורו כל חייו וכך גם בשיחת הפרידה

אופיר כץ:  את היית העוגן שהוא רצה לשמוע רגע לפני הסוף

אופיר כץ:  יהי זכרו ברוך

מאיר כהן: תודה, חבר הכנסת כץ, שהעלית את זכרו של ראם בטיטו

מאיר כהן:  יהי זכרו ברוך

מאיר כהן:       חבר הכנסת יבגני סובה – אינו נוכח

מאיר כהן:  חברת הכנסת שרן השכל, בבקשה

מאיר כהן:  בבקשה, גברתי

שרן השכל: אדוני היושב-ראש, ביקשו ממני להזכיר שגם בבית הזה אנחנו נבחרי ציבור, ואנחנו נציגים לא רק של העם פה בישראל, של אזרחי ישראל, אלא גם של היהודים בגולה, ואחרי לא מעט שיחות התחייבתי בפניהם שגם מעל בימת הכנסת אני אדבר מדי פעם בשבילם ולמענם, ולכן הנאום שלי מוקדש להם:      Today, I stand before you with a heavy heart as both a public servant of Israel and a daughter of the Jewish people

שרן השכל:  Across the globe, the spread of anti-Semitism is not just reaching – but is gripping communities with a force reminiscent of the ominous period leading up to the Holocaust

שרן השכל:      As we see radicals invading streets across the globe, chanting  “gas the Jews” and calling to “ethnically cleanse Israel” from the river to the sea, ring in our ears a never ending reminder of our tormented past

שרן השכל:  This is not the mere resurgence of an ancient hatred, but a mutation of it – from religious to racial, and now a national rejection of our very being as Jews

שרן השכל:      My own family, like many others, is scattered across the world, and today, more than ever, I fear for their safety

שרן השכל:  Anti-Semitism knows no boundaries; it lurks in communities far and wide, threatening the lives and peace of our loved ones

שרן השכל:      The recent senseless death of Paul Kessler at the hands of a pro-Palestinian protester is a tragic testament to this growing threat

שרן השכל:  Similarly, the brutal attack on an elderly woman in France, culminating in a swastika defacing her home, is an act of pure evil

שרן השכל:  To the grieving families, I extend my deepest condolences

שרן השכל:  Your loss is immeasurable and your pain is shared by all who value human life and dignity

שרן השכל:      These are not isolated incidents, but symptoms of a deeply rooted global epidemic that we must face as a global society

שרן השכל:  We cannot turn a blind eye to the lessons of history, to the signs on the wall that warn us of the consequences of unchecked hatred and intolerance

שרן השכל:      Our collective responsibility is to learn from our history, recognize the patterns that led to the darkest chapters of our past, and take decisive actions

שרן השכל:  We owe it to the victims, to our ancestors, and to future generations to stand united against this resurgence of hatred

שרן השכל:  Thank you very much

מאיר כהן: תודה רבה

מאיר כהן:  אני מזמין את חבר הכנסת עודד פורר

מאיר כהן:  בבקשה, אדוני, שלוש דקות

עודד פורר: אדוני היושב-ראש, חברי הכנסת, אדוני השר, כבר 45 יום אנחנו במלחמה שמתנהלת

עודד פורר:   ומספרים לנו – אנחנו שומעים פעם אחר פעם שמנסים להימנע ממלחמה רב-זירתית

עודד פורר:  אני חייב לשאול אותך, אדוני השר, ואתה חבר גם בקבינט, אם אני לא טועה – איך אתם מגדירים בקבינט מלחמה רב-זירתית? מה שקרה בבירנית היום – איך אתם מגדירים את הפיצוצים ואת הטיל שנורה, את מה שנורה שם על המוצב? איך אתם מגדירים את ירי הרקטות והטילים יום-יום, יום-יום, בגבול הצפון? איך אתם מסבירים את ההרוגים והפצועים שיש לנו שם? מה זה אם לא חזית? זה טפטופים?     אנחנו חוזרים ושומעים את אותם המושגים ששמענו, או שיכול להיות שאצלכם עדיין – וצר לי לומר את שנתניהו וגם גנץ ואיזנקוט נמצאים באותה קונספציה, רק מסבירים אותה אחרת, במילים אחרות, אבל זה אותו דבר; אותה הקונספציה שבגללה הזרמתם ציוד הומניטרי לרצועה בלי לדרוש מחווה הומניטרית מהצד השני, בלי להבין שבזה אתם נותנים לגיטימציה למשבר ההומניטרי של מאות החטופים שנמצאים שם; אותה קונספציה שבגללה אתם שבוע אחד אומרים שלא ייכנס דלק לרצועה, וזה קו אדום – אמר את זה ראש הממשלה ואחריו שר הביטחון – ופחות משבוע אחר כך, אדוני היושב בראש, אדוני השר, משאיות הדלק נכנסות; אותה קונספציה שהופכת את הקווים האדומים האלה שאתם מסרטטים – אתם סרטטתם את הקווים האדומים האלה – להיות ורודים ואחר כך שקופים, וכך נראה הריסוק של מה שאנחנו קוראים לו "ההרתעה הישראלית"

עודד פורר:       ואתם יודעים, בג'ונגל, חבריי חברי הכנסת, כשהחיות מריחות את הדם, כולם באים ומצטרפים לחגיגה, כולם מצטרפים

עודד פורר:  המזרח התיכון הוא לא פחות מאותו ג'ונגל, וכולם מצטרפים לחגיגה, כי הם מריחים שהקווים האדומים שלנו הופכים להיות שקופים

עודד פורר:  אז גם בתימן, אחרי שהם יורים פעם אחת ופעם שנייה ופעם שלישית, הם גם מעיזים לתקוף כלי שיט כי הם חושבים שהוא קשור איכשהו למדינת ישראל, בניסיון לפגוע בנתיבי השיט לכאן

עודד פורר:  וכשאנחנו פעם אחר פעם מזיזים את הקו האדום עם כל מיני הסברים כאלה ואחרים ומאפשרים לירי על הצפון להפוך לטפטופים, אנחנו מזמינים את התקיפה הבאה, אנחנו מזמינים את ההחרפה הבאה, אנחנו מזמינים את החזית הבאה

עודד פורר:       ושוב, במקום שאנחנו נהיה אלה שיוזמים, במקום שאנחנו - - -      

מאיר כהן: חברים, אנחנו מבקשים שקט

עודד פורר: ושוב, במקום שאנחנו נהיה אלה שיוזמים, אלה שמובילים את הקו, אנחנו בסך הכול עוד פעם מתגוננים ומתגוננים ואולי לפעמים גם מגיבים

עודד פורר:  אני אומר שוב, אל תספרו לנו שאתם מנסים להימנע מחזית כשהחזית הזו כבר פתוחה, וזאת החזית הצפונית

מאיר כהן: תודה רבה, אדוני

מאיר כהן:  חברת הכנסת שרון ניר, גברתי

מאיר כהן:  שלוש דקות, אנא זכרו את זה

שרון ניר: אדוני היושב-ראש, חבריי חברי הכנסת, המלחמה הזאת העלתה על נס את תרומתן של הלוחמות בשדה הקרב

שרון ניר:  כבר בשבת השחורה הלוחמות הסתערו באומץ לב ונלחמו כמצופה מהן בשדה הקרב

שרון ניר:  ראינו את סגן אלוף אור בן יהודה מובילה קרב ממושך כבר ביום שבת

שרון ניר:  ראינו את רב-פקד שפרה בוכריס מחלצת ומצילה את משתתפי המסיבה תחת אש

שרון ניר:  ראינו את הרבש"צית ענבל ליברמן בתבונה ובנחישות מובילה את כיתת הכוננות של ניר עם, וראינו עוד רבות רבות טובות נוספות

שרון ניר:       למעלה משני עשורים הייתה לי הזכות להוביל שינוי בצה"ל, ובתפקידי האחרון כיועצת רמטכ"ל לענייני מגדר יצאנו לדרך עם פיילוט הטנקיסטיות

שרון ניר:  הגדלנו במאות אחוזים את היקף הלוחמות בצה"ל במסגרת מערך הגנת הגבולות

שרון ניר:  מעולם לא היה לי ספק – נשים מסוגלות לעשות הכול

שרון ניר:  צריך למצות באופן מיטבי את כוח האדם

שרון ניר:  צריך להציב את האדם הנכון במקום הנכון

שרון ניר:       למרות שהיקף הלוחמות הלך וגדל וההישגים המבצעים של הלוחמות היו מעולים, שאלת התמרון לנשים עדיין ריחפה באוויר

שרון ניר:  היו ספקות לגבי היכולת של נשים לתמרן ולהילחם בשטח אויב

שרון ניר:  אתמול הלוחמות עשו היסטוריה

שרון ניר:  במקום, אדוני, שיש פוטנציאל מעולה של כוח אדם שפוגש צורך מבצעי, יש ניצחון

שרון ניר:  סימן השאלה אתמול הפך לסימן קריאה

שרון ניר:  צה"ל החליט להכניס גדוד מעורב לבצע תמרון ברצועת עזה לראשונה

שרון ניר:  גדוד שחר של חטיבת החילוץ, הכולל בתוכו לוחמים ולוחמות גם יחד, נכנס לבצע את עבודת הקודש ברצועה

שרון ניר:  אי-אפשר להיות אישה היום במדינת ישראל ולא להתרגש מהידיעה הזאת

שרון ניר:  דווקא בעת הנוכחית, שבה היינו עדים לרגרסיה במספר הנשים בתפקידי מפתח ובמוקדי קבלת ההחלטות, מרגש לראות שבצה"ל הלוחמות שלנו ממשיכות לנפץ תקרת זכוכית אחרי תקרת זכוכית

שרון ניר:      מתקפת 7 באוקטובר הביאה איתה הרבה הרס וחורבן על מדינת ישראל, והכאב הוא כאב קשה מנשוא

שרון ניר:  נקודת האור הקטנה בעת הנוכחית היא דור הניצחון

שרון ניר:  יש לנו לוחמים ולוחמות ראויים וראויות, אמיצים ואמיצות; לוחמות שמוכנות לחרף את נפשן למען המדינה ממש כמו הלוחמים הגיבורים שלנו, לוחמות שיכולות לעשות הכול

שרון ניר:  הן הופכות את הצבא לטוב יותר

שרון ניר:  לכן נותר לנו לקוות ששאלת אנשים בתמרון ובתפקידי הלחימה תיכנס כבר לדפי ההיסטוריה

שרון ניר:  כי אחרי המלחמה, כשנצא מזה, לכולנו יהיה ברור שהלוחמות שלנו ראויות להילחם וראויות להיות בכל מקום, בדיוק כפי שהלוחמים

מאיר כהן: תודה רבה, גברתי

מאיר כהן:  שימי לב, שלוש דקות בדיוק

מאיר כהן:  יפה

מאיר כהן:      חבר הכנסת יצחק פינדרוס – לא נמצא

מאיר כהן:  חבר הכנסת חמד עמאר, בבקשה

מאיר כהן:  אחריו – חברת הכנסת מירב כהן

חמד עמאר: אדוני היושב-ראש, חבריי חברי הכנסת

חמד עמאר:  קודם כול אני רוצה להשתתף בצערן של המשפחות שאיבדו את יקיריהן

חמד עמאר:  אתמול היה יום מאוד קשה עבור כל העדה הדרוזית, עבורי במיוחד

חמד עמאר:  איבדנו שני לוחמים, עדי מאלכ חרב ורב-סרן ג'מאל עבאס

חמד עמאר:  אני לקחתי על עצמי מאז התחלת המלחמה – נשאלתי הרבה על חוק הלאום, על חוק קמיניץ ותמיד עניתי באותה תשובה: אנחנו במלחמה, ובמלחמה מתרכזים במלחמה ונלחמים, אחרי המלחמה נטפל בדברים האחרים

חמד עמאר:  אבל מה שאני רואה ושומע – הצהרות של חברי כנסת שצריך לשנות את חוק הלאום, צריך לבטל את חוק קמיניץ, אני שומע שיש הצעה ליושב-ראש הקואליציה, עם שר החוץ, לעגן את מעמדה של העדה הדרוזית

חמד עמאר:      להגיד לכם את האמת, אף דרוזי לא יקבל לא עיגון מעמדה של העדה הדרוזית ולא כלום

חמד עמאר:  חוק הלאום פגע מאוד קשה בעדה הדרוזית, מאוד

חמד עמאר:  לשמוע את הסבא, אלוף משנה במילואים, בהלוויה של הנכד שלו מדבר על חוק הלאום וחוק קמיניץ כמה פגעו, תאמין לי, נקרעתי

חמד עמאר:       אני רואה שהרבה חברי כנסת מנצלים את זה עכשיו

חמד עמאר:  אני אומר לכם, מנצלים את זה, משחקים על הרגש שלנו בנושא של חוק הלאום, חוק קמיניץ

חמד עמאר:  אם רוצים לדבר על החוקים האלה, צריך להביא את זה לכאן

חמד עמאר:  לבטל את חוק קמיניץ באופן מיידי ולתקן את חוק הלאום, אם לא לבטל אותו

חמד עמאר:  מדינה כמו מדינת ישראל לא צריכה חוק לאום

חמד עמאר:  הסתדרנו בלי חוק הלאום יותר מ-70 שנה, סמכנו על מגילת העצמאות

חמד עמאר:  אני לא יודע ולא מבין את הממשלה הזאת

חמד עמאר:  ראש הממשלה נשאל על הנושא הזה ואת התשובה שלו אני לא יכול לצטט, כי התשובה הייתה פוגענית

חמד עמאר:  אני שומע שרים שמדברים: הדרוזים נלחמים לצידנו

חמד עמאר:  מה זה "נלחמים לצידנו"? זאת המדינה שלי, אני נלחם למען המדינה שלי

חמד עמאר:  כל צעיר דרוזי נלחם למען המדינה שלו

חמד עמאר:  אין לי מדינה אחרת

חמד עמאר:  אנחנו לא נלחמים לצד אף אחד, אנחנו נלחמים למען ביטחון מדינתנו

חמד עמאר:  זה כל אחד שיושב כאן צריך להבין

חמד עמאר:  כל צעיר דרוזי מחונך על אהבת הארץ, על הנתינה

חמד עמאר:  לכן אני אומר לכם, לא נסכים לפחות מתיקון חוק הלאום או ביטול חוק הלאום - -      

מאיר כהן: תודה, אדוני

חמד עמאר: - - ביטול חוק קמיניץ

חמד עמאר:  תודה רבה

מאיר כהן: תודה רבה, אדוני, תודה לך

מאיר כהן:  חברת הכנסת מירב כהן, בבקשה

מאיר כהן:  בבקשה, גברתי

מירב כהן: כבוד היושב-ראש, כנסת נכבדה, כשמדברים מעל הבמה הזאת על העדה הדרוזית זה בדרך כלל נעשה בהקשר אחד ויחיד – דרוזים לובשי מדים

מירב כהן:  אחרי הכול, מדובר בשיאני שירות הביטחון

מירב כהן:  שימו לב לנתונים: 83% אחוזי הגיוס לצה"ל אצל הדרוזים, לעומת 68% אצל היהודים

מירב כהן:  הדרוזים מהווים 1

מירב כהן: 5% מהאוכלוסייה בישראל, אבל 20% מהסוהרים בשב"ס, 6

מירב כהן: 5% מהשוטרים וכ-5% מהחיילים

מירב כהן:      עד היום, כ-434 דרוזים נפלו במלחמות ישראל – על המספר יש חילוקי דעות, זה לא מתועד כמו שצריך; שישה מתוכם רק במלחמה הנוכחית

מירב כהן:  רק לדוגמה בבית ג'ן, יישוב שיש בו בסך הכול 12,000 אנשים, קברו כבר 56 נופלים

חמד עמאר: 54

מירב כהן: לי כתוב 56 לפי התיאומים שעשינו עם הארגונים

מירב כהן:  אבל באמת אתה יודע שגילינו שיש הרבה מאוד - - -      

חמד עמאר: 54, אני ייצגתי את הממשלה בטקס האחרון

חמד עמאר:  היו 54 - - -     

מירב כהן: - - - אפילו באשר לתיעוד המספרים של הנופלים, אתה לא יודע כמה היה לי קשה לאמת נתונים על מספר הנופלים, שזה גם מלמד משהו

מירב כהן:  עם כאלה נתונים היה אפשר לצפות שהמדינה תחבק את העדה הדרוזית, אבל לא

מירב כהן:  בשנים האחרונות יש מי שיצאו מגדרם כדי לפעור תהום בינינו לבינם

מירב כהן:  כן

מירב כהן:  אני מדברת על חוק הלאום, שבאופן מודע השאיר את האחים הדרוזים שלנו מחוץ לגדר, והפך אותם לאזרחים סוג ב'; שווים במה שנוגע לחובות ולא שווים במה שנוגע לזכויות

מירב כהן:  כשהדרוזים פושטים מדים, הם גם מופשטים מהשוויון

מירב כהן:  כפי שכתב את זה יונתן גפן, שיודע לכתוב – ידע לכתוב

מירב כהן:  "בלי הדובון ובלי העוזי / כולם רואים כמה שהוא דרוזי"

מירב כהן:  חוק הלאום הפך את בַּנִי-מערוף למי שצריכים לבקש שוויון בחסד במקום לקבל אותו בזכות, כי בישראל חיים היום 150,000, פי 10 מהמצב שהיה בקום המדינה, אבל מאז 1948, למעשה, לא הוקם פה אף יישוב דרוזי חדש

מירב כהן:       המאבק לתיקון חוק הלאום הוא מאבק צודק, מאבק צודק וחשוב

מירב כהן:  כמו שגיבורי ישראל הדרוזים לא חיכו לתיקון חוק הלאום כדי להסתער על מחבלי החמאס והחיזבאללה, כך גם עלינו לא לחכות לסוף המלחמה בשביל לקום ולהיאבק על תיקון העוול הזה נגד אחינו ואחיותינו הדרוזים – אזרחים סוג א' שווים בין שווים

מירב כהן:  תודה רבה

מאיר כהן: תודה, גברתי

מאיר כהן:  חברת הכנסת פנינה תמנו שטה, בבקשה

מאיר כהן:  אחריה – חברת הכנסת קטי שטרית

מאיר כהן:  בבקשה, גברתי

פנינה תמנו: תודה

פנינה תמנו:  אדוני היושב-ראש, כנסת נכבדה, היום מציינים בעולם את היום הבין-לאומי לשמירה על זכויות של ילדים

פנינה תמנו:  היום, ז' בכסלו התשפ"ד

פנינה תמנו:  ואלה הם ילדי ישראל הנמצאים בשבי החמאס, ארגון הטרור הרצחני, והג'יהאד האסלאמי, שמפירים יום-יום, את הזכות הבסיסית של ילדי ישראל

פנינה תמנו:      אני רוצה להקריא את שמותיהם של הילדים שהועברו אלינו ממטה משפחות החטופים והחטופות: אלוני אמיליה, בת חמש, אוהבת להרכיב פאזלים

מאיר כהן: אני עכשיו מבקש שקט

מאיר כהן:  מקריאים כאן שמות של ילדים חטופים

מאיר כהן:  בבקשה

מאיר כהן:  תודה

מאיר כהן:  סליחה

פנינה תמנו: רשימת ילדי ישראל הנמצאים בשבי החמאס והג'יהאד האסלאמי זה 45 ימים:      אלוני אמיליה, בת חמש, אוהבת להרכיב פאזלים; ביבס כפיר, בן עשרה חודשים, תינוק חייכן שלא מזמן התחיל לזחול; ביבס אריאל, בן ארבע, ג'ינג'י ואנרגטי, אוהב כל מה שקשור בגלגלים ומנועים; ברודץ יובל, בן שמונה, אוהב להרכיב משחקי ליגה מסובכים, משחק כדורגל ואקס בוקס עם אחיו הקטן, אוהד של קבוצת הכדורגל הפועל באר-שבע; ברודץ אוריה, בן ארבע, אוהב לשחק כדורגל עם אחיו הגדול ולאכול גלידה עם המשפחה; ברודץ עופרי, בת עשר, כישרונית במוזיקה, מנגנת בגיטרה ומעריצה את קווין, הביטלס וג'ון לנון; קוניו אמה, רק בת שלוש, נולדה בקיבוץ, אוהבת משאיות; קוניו יולי, בת שלוש מתוקה, בת קיבוץ אמיתית; אליקים דפנה, בת 14; אליקים אלה, בת 8

פנינה תמנו: 5; גולדשטיין אלמוג טל, בן תשע, ילד כשרוני עם אינטליגנציה רגשית גבוהה מאוד; גולדשטיין אלמוג גל, בן 11, אוהב לשחק כדורסל, ואף יותר מזה – כדורגל בעיקר בעמדת השוער; גולדשטיין אלמוג אגם, בת 17, מחוברת לקהילה, עוזרת לכולם בעת צרה ומפיצה שמחה; קלדרון ארז, בן 12, צ'ארמר, כולנו זוכרים את הסרטון שלו, צ'ארמר מלידה, עם חוש הומור, סטנדאפיסט, מנגן בחצוצרה, אוהב בעלי חיים, ויש לו סוס בשם "טינקרבל"; יעקב יגיל, בן 13, גם את הסרטון שלו אנחנו ראינו; יעקב אור, בן 17; כץ אשר רז, בת ארבע; כץ אשר אביב, בת שנתיים; קלדרון סהר, בת 16 – אוהבת אומנויות, ציור ומוזיקה; ליימברג מיה, בת 17; קורנברג הנד אמילי טוני, בת תשע; מונדר זכרי אוהד, בן תשע, ילד כישרוני וחברותי, אוהב טניס וכדורגל; אור עלמה, בת 13; אור נועם, בן 17; אור ליאם, בן 18; רותם שושני הילה, בת 13, חברותית וטובת לב, אוהבת טיקטוק, סושי ולגלוש על הסקייטבורד; שני עמית, בן 16, תלמיד כישרוני, אוהב לגלוש על הגלים ובסקייטבורד; שוהם נווה, בן שמונה; שוהם יהל, בת שלוש; טרשנסקי גלי, בת 13; יהלומי איתן, בן 12 – תראו את הגילאים – ילד כישרוני שאוהב לשחק בכדורגל ולקרוא ספרי פנטזיה; אביגדורי נועם, בת 12, כריזמטית, אנרגטית ואכפתית, תמיד מארגנת ימי הולדת לחברים ומרבה להתנדב; אלבג לירי, בת 18, עם לב זהב, חייה מלאים במוזיקה ואומנויות; אופיר אנגל, בן 17, תלמיד תיכון שאוהב לעזור לכולם ולשחק כדורסל; יובל אנגל, בת 11, רוכבת על סוסים ואוהבת בעלי חיים; נוגה וייס, בת 18, אוהבת לבלות עם חברים ולעבוד עם ילדים; אביגיל עידן, בת שלוש; אנגל מיקה, בת 18, מתנדבת עם ילדים עם צרכים מיוחדים, מעריצה של הזמר טונה ואוהבת בעלי חיים

פנינה תמנו:  ועוד תינוק, שנולד בשבי החמאס

פנינה תמנו:  יום-יום, יום-יום, הזכויות שלהם מופרות והעולם שותק

פנינה תמנו:  ואנחנו לא נפסיק לחתור לחזרתם

פנינה תמנו:  אנחנו נפעל לחזרתם

פנינה תמנו:  אנחנו נזכיר לעולם שארגון הטרור חמאס, וגם הג'יהאד האסלאמי, מחזיק בילדים ישראלים זה 45 יום והגיע הזמן לשחרר אותם הביתה

פנינה תמנו:  תודה רבה

מאיר כהן: תודה רבה

מאיר כהן:  אמן כן יהי רצון, הם ושאר החטופים שיחזרו הביתה בשלום

מאיר כהן:  חברת הכנסת קטי שטרית

מאיר כהן:  בכבוד

קטי קטרין שטרית: אדוני היושב-ראש, נכון, היום יום הילד הבין-לאומי, וקשה לי לא להיזכר במקרה שאירע לפני 26 שנה: טיול שנתי של בנות שהתקיים ב-13 במרץ 1997

קטי קטרין שטרית:  תלמידות בית הספר פירסט מבית שמש, כיתות ז', נסעו לנהריים לטיול

מאיר כהן: את היית שם

קטי קטרין שטרית: הייתי

קטי קטרין שטרית:  נכון

קטי קטרין שטרית:  הן נסעו לטיול מאושרות, כל הדרך הן שרו שירים

קטי קטרין שטרית:  הן נסעו לטיול יחד עם שתי מורות ועם מאבטחים

קטי קטרין שטרית:  למאבטחים אמרו – כדי להיכנס לאי-השלום, צריך להניח את הנשק בצד ולהיכנס עם הילדים, עם הבנות, והם נכנסו

קטי קטרין שטרית:  עם תחילת ההסבר של המדריך נשמע צרור יריות, שהסתבר מאוחר יותר שהוא נורה על ידי החיילים הירדנים, אחד מהם, בשם אחמד מוסא דקמסה

קטי קטרין שטרית:      החייל ירה במשך כמה דקות על התלמידות, עד שהירי פסק

קטי קטרין שטרית:  הוא לא פסק בגלל שהוא רצה להפסיק, אלא בגלל שהיה לו מעצור בנשק

קטי קטרין שטרית:  המורים ניסו להוריד את הבנות מהגבעה, העלו חלק מהן על האוטובוס, אבל הן לא הספיקו

קטי קטרין שטרית:  שם מצאו את מותן שבע תלמידות: נטלי אלקלעי, שירי בדרייב, נירית כהן, קרן כהן, יעלה מאירי, עדי מלכה וסיון פתיחי, שבבוקר נסעו בחדווה, בשמחה, לטיול השנתי, ולא חזרו באותו יום הביתה

קטי קטרין שטרית:  המלך חוסיין, שהיה בביקור בספרד, שמע על הרצח וחזר, סיים את ביקורו, חזר ארצה והגיע לעיר בית שמש

קטי קטרין שטרית:  הוא הגיע – אני מדברת איתכם וכולי צמרמורת – הוא הגיע, עבר בית-בית, ירד על ברכיו – כי לפי ההלכה אבלים יושבים על הרצפה – הוא ירד על ברכיו, חיבק את ההורים והתנצל בשמו ובשם כל העם הירדני

קטי קטרין שטרית:  משם הוא נסע לבית החולים וביקר את הפצועות

קריאה: - - -      

קטי קטרין שטרית: תכף אני אגיע

קטי קטרין שטרית:  הוא ירד על ברכיו ואמר להן, אני גם אפצה אתכן

קטי קטרין שטרית:  אני לא יכול להחזיר את הבנות, אבל אני אפצה אתכן

קטי קטרין שטרית:  הירידה הזאת על הברכיים – זה מלך – ירד על הברכיים, קודם כול הוא השיב להורים את הכבוד בזה שהוא מכבד אותם, והוא התנצל בפניהם על אותן שבע בנות, ילדות בנות כיתה ז' בסך הכול

קטי קטרין שטרית:  קשה לי שלא לחשוב עד כמה נתק גדול יש בינו לבין כלתו, המלכה ראניה

קטי קטרין שטרית:  המלכה ראניה, כשהתראיינה לרשת CNN, היא פקפקה בממדי הטבח

קטי קטרין שטרית:  היא פקפקה בממדי הטבח הזה, היא אמרה, זה לא בדיוק היה, לא הייתה חטיפה של ילדים או רצח או אונס או כל דבר אחר

קטי קטרין שטרית:  והיום, לפני כמה שניות, הקריאה עכשיו חברת הכנסת את שמות הילדים, את שמות הילדים שנלקחו

קטי קטרין שטרית:  הם נלקחו מהמיטות שלהם, הם נלקחו מההורים שלהם

קטי קטרין שטרית:  חלקם גם ראו את ההורים שלהם נרצחים

קטי קטרין שטרית:  אנחנו ביום הילד הבין-לאומי, איפה העולם? איפה ארגוני הילדים בכל המקומות האפשריים, שמתנהגים בצורה כל כך נסתרת ולא מובנת? איך אנחנו יכולים להסתכל על תפיסת עולם של מלך מול מלכה? אם היא מפקפקת ברצח, בחטיפה, באונס, בכל מה שנעשה, בכל הזוועות שנעשו שם, בכל הזוועות שנעשו על ידי מחבלים, ולעשות את זה בחפיפה אחת עם מה שקורה בעזה – הם מקדשים את המוות, אנחנו מקדשים את החיים

מאיר כהן: תודה, גברתי

קטי קטרין שטרית: אני קוראת לכל מי ששומע אותנו בארץ ובעולם להתייחס לזוועה הזאת כאל משהו שאסור לתת עליו פרס למחבלים הללו, ולהחזיר את הילדים האלה, את הנשים, את הגברים, את כל מי שנמצא בשבי, בחזרה הביתה למשפחות שלהם, זה המעט שאפשר לעשות מבחינתם

קטי קטרין שטרית:  תודה

מאיר כהן: תודה רבה, גברתי

מאיר כהן:  השר טרופר, אנחנו עוברים להצבעה? אוקיי, השר טרופר לא יסכם

מאיר כהן:       אם כן, נעבור להצבעה בקריאה ראשונה על הצעת חוק הסמכת צבא ההגנה לישראל ושירות הביטחון הכללי לביצוע חדירה לחומר מחשב המשמש להפעלת מצלמה נייחת ופעולה בו (הוראת שעה – חרבות ברזל), התשפ"ד–2023

מאיר כהן:  בבקשה, אנחנו עוברים להצבעה, מי בעד ומי נגד?      

מאיר כהן: בעד ההצעה להעביר את הצעת החוק לוועדה – 15 

מאיר כהן: נמנעים – אין  

מאיר כהן: אם כן, 15 בעד, אין מתנגדים, אין נמנעים – אני קובע כי הצעת חוק הסמכת צבא ההגנה לישראל ושירות הביטחון הכללי לביצוע חדירה לחומר מחשב המשמש להפעלת מצלמה נייחת ופעולה בו, (הוראת שעה – חרבות ברזל), התשפ"ד–2023, אושרה בקריאה ראשונה, ותעבור לדיון בוועדת החוץ והביטחון להכנתה לקריאה שנייה ושלישית

מאיר כהן:  שרון ניר, בבקשה, להוסיף את שמה לפרוטוקול כמצביעה בעד

מאיר כהן:  עוד מישהו? תודה

מאיר כהן: [רשומות (הצעות חוק, חוב' 1681)

מאיר כהן: ] 

מאיר כהן: חברי הכנסת, הסעיף הבא על סדר-היום: הצעת חוק התכנון והבנייה (תיקון מס' 149) (הוראת שעה – חרבות ברזל), התשפ"ד–2023, בקריאה ראשונה

מאיר כהן:  השר חילי טרופר, אני מזמין אותך להציג את הצעת החוק בשם שר הפנים

מאיר כהן:  אדוני, בבקשה, לרשותך עשר דקות, נשמח לפחות

מאיר כהן:  עד שהשר יתחיל, אני רוצה להודיע לכולם שבשעה 18:00 יתקיים הכנס של משפחות החטופים במקביל למליאה

מאיר כהן:  נשמח, בשם היושב-ראש והמארגנים, תהיו שם

מאיר כהן:  תודה

מאיר כהן:  אדוני, בבקשה

חילי טרופר: איפה זה מתקיים?      

מאיר כהן: זה באולם ירושלים

מאיר כהן:  בבקשה, כבוד השר

חילי טרופר: אדוני היושב-ראש, חברי הכנסת, על רקע מצב הלחימה והצורך בהאצת הליכי התכנון והבנייה בכל הנוגע לבניית מרחבים מוגנים והקמת יחידות דיור ומבני ציבור למפונים שפונו מבתיהם, מוצע לבצע כמה תיקונים בחוק התכנון והבנייה, התשכ"ה–1965

חילי טרופר:       ראשית, מוצע לתקן את סעיף 89א לחוק ולהסמיך יושב-ראש מוסד תכנון, להורות לגבי תוכניות מסוימות או סוגי תוכניות על דרכי פרסום נוספות, על פרסום על גבי שלט, אם מצא שבשל המצב המיוחד בעורף קיימת באותו שטח נוכחות דלילה של תושבים, כך שהפרסום על גבי שלט אינו מספיק יעיל

חילי טרופר:  שנית, מוצע לתקן את סעיף 151(ג) לחוק ולקבוע שתוספת שטחי בנייה לצורך בניית מרחב מוגן לא תיחשב כסטייה מתוכנית בשטח שלא יעלה על השטח שנקבע לפי חוק ההתגוננות האזרחית

חילי טרופר:       עוד מוצע להקל משמעותית על הקמת מרחבים מוגנים בעורף באמצעות תיקון סעיף 200 לחוק וקביעה כי פגיעה במקרקעין עקב אישור תוכנית אשר מטרתה היחידה היא קביעת הוראות המאפשרות הקמת מרחב מוגן במבנה הקיים בשטח שלא יעלה על השטח שנקבע לפי חוק ההתגוננות – לא תקום עילת תביעה לפיצויים, לפני סעיף 197 לחוק

חילי טרופר:  קביעה זו תייצר ודאות ותעודד הקמת מרחבים מוגנים

חילי טרופר:       תיקון משמעותי נוסף שהצעת החוק מבקשת לתקן בחוק הוא הוספת סעיף 266ו, אשר יסמיך את שר הפנים לתקופה של שנה לתת צו בעבור הקמת מבנים שישמשו יחידות דיור ומבני ציבור למפונים שפונו מבתיהם בפטור מתוכנית ומהיתר, תוך קביעת כללים ותנאים להפעלת סמכות זו, אשר מפורטים בחוק – בין היתר, שהעבודות יהיו למטרות מגורים למפונים או לצורכי ציבור המשמשים בעיקר ובאופן ישיר את מתחם המגורים למפונים, שביצוע העבודות ייעשה על ידי המדינה או על ידי גוף הפועל מטעמה או על ידי רשות מקומית, ועוד כמפורט

חילי טרופר:  מדובר בהצעת חוק חיונית בתקופה זו אשר תקל משמעותית הן על בניית ממ"דים והן על הקמת מבנים למפונים מיישוביהם

חילי טרופר:       אני מודה לאנשי מטה התכנון הלאומי ומינהל התכנון, שעמלו על הצעת חוק מורכבת וחשובה זו

חילי טרופר:  אבקש את תמיכת חברי הכנסת בהצעה בקריאה הראשונה

חילי טרופר:  תודה

מאיר כהן: תודה רבה, אדוני השר

מאיר כהן:  אנחנו עוברים לדיון אישי

מאיר כהן:  הצעת החוק היא לקריאה ראשונה

מאיר כהן:  חבר הכנסת ניסים ואטורי, אני מבקש, אנחנו נקפיד על שלוש דקות, ולא משנה אופוזיציה, קואליציה – אני אפסיק אחרי שלוש דקות

מאיר כהן:  אנא מכם, תכוונו את עצמכם

מאיר כהן:  תודה

מאיר כהן:  בבקשה, חבר הכנסת ואטורי

ניסים ואטורי: אדוני היושב-ראש, אני מברך אותך, זו הפעם הראשונה שאני נואם כשאתה מנהל את הישיבה

מאיר כהן: תודה

ניסים ואטורי: אני רוצה להגיד משהו בנושא כל מיני התבטאויות, מנסים לחפש מה אמרתי ואיך אמרתי

ניסים ואטורי:  אני אמרתי: לשרוף את המחבלים בעזה

ניסים ואטורי:  זאת הייתה הכוונה שלי, ואנחנו מנסים לדקדק

ניסים ואטורי:  נכון שהייתי רוצה שיהיה כאן כמעשה שמעון ולוי, להיכנס ולהרוג את כולם, את כל המחבלים

ניסים ואטורי:  הרי על מה אנחנו מדברים פה? מישהו אמר לי פה מאחור, אחותה המדינה נאנסה

ניסים ואטורי:  וכשרוצחים את אחותי, אנחנו רואים כאן, יושבים ביציע, חטופים עדיין נמצאים בשבי חמאס, ואנחנו צריכים להבין דבר אחד: אנחנו כעם ישראל צריכים להיות מאוד קשוחים במלחמה שלנו בטרור

ניסים ואטורי:  טרוריסטים לא מבינים את השפה הזאת, את השפה שאנחנו מדברים בה

ניסים ואטורי:  פנו אליי לוחמים – יש לי הודעות בפלאפון, מי שרוצה, אני מזמין אותו להסתכל – לוחמי חוד, נגביסטים שאומרים דבר אחד: אנחנו לא מפציצים מספיק בעזה, צריך להפציץ ולרסק את עזה, כמו שהתחלנו

ניסים ואטורי:  אסור לנו להיחלש

ניסים ואטורי:  מדובר בביטחון ישראל, בנצח ישראל

ניסים ואטורי:  אני לא אוותר על זה, לא משנה כמה יתקפו אותי, יחסמו אותי ברשתות

ניסים ואטורי:  חסמו אותי בעוד רשת עכשיו

ניסים ואטורי:  זה לא מעניין אותי

ניסים ואטורי:  כולכם פה יכולים לתקוף אותי

ניסים ואטורי:  דבר אחד אני אגיד לכם: אנחנו נילחם, אנחנו נילחם בעזה, כן, כן

ניסים ואטורי:  אנחנו נילחם בעזה, בוודאי

מיקי לוי: אתה רוצה להרוג אזרחים וילדים? תענה לי

ניסים ואטורי: למה אתה – אתה עוזר לאויב

ניסים ואטורי:  אתה עוזר לאויב עכשיו, אתה מבין?     

מיקי לוי: תענה לי, תענה לי

מיקי לוי:  אבל זה מה שאתה אומר, אבל זה מה שאתה אומר

ניסים ואטורי: אתה עוזר

ניסים ואטורי:  מה שאתה עושה הוא שפלות נפש

מאיר כהן: חבר הכנסת

ניסים ואטורי: סליחה, שלא יפריע לי

ניסים ואטורי:  תודה רבה

ניסים ואטורי:  זה שהוא היה פעם יושב-ראש, זה לא אומר שכל השנה מותר לו הכול

מאיר כהן: חבר הכנסת לוי

מאיר כהן:  כן, אדוני, אתה יכול להמשיך

ניסים ואטורי: אנחנו צריכים להילחם במחבלים ללא רחמים

ניסים ואטורי:  מי מרחם על מחבלים, תגידו לי? איזה דבר זה? ולא אמרתי לרצוח ילדים

ניסים ואטורי:  אל תעזור לאויבים שלנו

ניסים ואטורי:  יש להם מספיק עזרה בעולם של מכחישי –פה בכנסת ישראל יושבים מכחישי השואה שנעשתה פה ב-7 באוקטובר

ניסים ואטורי:  אני אילחם בזה גם אם ישעו אותי מהכנסת

ניסים ואטורי:  יכול להיות שזה הנאום האחרון שלי

ניסים ואטורי:  אני לא יודע מה, ייתנו לי בוועדת האתיקה - - -     

שקלים: - - -     

ניסים ואטורי: למה אתה מפריע לי?     

שקלים: יותר מדי בלתי מעורבים היו כביכול, שהם יותר מדי מעורבים - - -     

ניסים ואטורי: כן, כן

ניסים ואטורי:  ראינו בלתי מעורבים

ניסים ואטורי:  נכים עם קביים שבאו לשדוד את האזרחים ולרצוח אותם, כי זה היה יום כיף לעזה, לבוא לרצוח את תושבי העוטף

ניסים ואטורי:  ואני אומר לכם גם פה בכנסת: יש אנשים שמכחישים את 7 באוקטובר

ניסים ואטורי:  כן, אני נלחם בהם, למרות שאם אני איפגע פה וייתנו לי סנקציות וייתנו לי הכול – זה לא מעניין אותי

ניסים ואטורי:  עם ישראל מעניין אותי

ניסים ואטורי:  אני רואה רק את הקדוש ברוך הוא בשמיים

ניסים ואטורי:  חיילי צה"ל צריכים לקבל הגנה ולהיכנס בכל הכוח, כשכולנו מאחוריהם

ניסים ואטורי:  לא ייתכן שחיילי צה"ל, הגיבורים, נלחמים בעזה – בכל יום אנחנו שומעים על חיילים שנפלו בקרב

ניסים ואטורי:  דבר אחד אנחנו יכולים לעשות: לחזק אותם בפה שלנו

ניסים ואטורי:  אני אחזק אותם

ניסים ואטורי:  אני אתאבד בשבילם

ניסים ואטורי:  אתאבד מהבחינה הפוליטית

ניסים ואטורי:  ולא מעניין אותי אם מדובר כאן במישהו – אומרים לי: תשמע, אתה מהליכוד, מפלגת השלטון – זה לא מעניין

ניסים ואטורי:  לא מעניין אותי כלום

ניסים ואטורי:  מעניין אותי עם ישראל, חיילי צה"ל

ניסים ואטורי:  זה מה שמעניין אותי

ניסים ואטורי:      ואלה שרצחו יהודים בדם קר, שתלשו איברים מילדים קטנים – כן – אין לי רחמים עליהם

ניסים ואטורי:  זה לא מעניין אותי, שיתקפו אותי

ניסים ואטורי:  תתקפו כל היום

ניסים ואטורי:  אני ממשיך להגן על עם ישראל ועל חיילי צה"ל

ניסים ואטורי:  תודה רבה

מאיר כהן: תודה, אדוני

מאיר כהן:  חברת הכנסת טלי גוטליב, בבקשה, גברתי

טלי גוטליב: תודה רבה, אדוני

מיקי לוי: - - -     

ניסים ואטורי: אל תכניס לי מילים לפה, מיקי

ניסים ואטורי:  אל תכניס לי מילים לפה

ניסים ואטורי:  אתה עוזר לאויבים, ואחר כך אומרים שאני אמרתי משהו

ניסים ואטורי:  לא אמרתי ילדים

מיקי לוי: אני לא רוצה להיות חיות טרף כמוהם

מיקי לוי:  אני לא הורג ילדים ונשים

מיקי לוי:  אני הורג טרוריסטים

ניסים ואטורי: לחסל את כל הטרוריסטים

ניסים ואטורי:  אני אמרתי לחסל טרוריסטים

ניסים ואטורי:  מה אתה רוצה? מה אתה רוצה?     

מיקי לוי: אני הורג לוחמים

מיקי לוי:  אני לא הורג ילדים ונשים

מיקי לוי:  אני לא דומה להם

ניסים ואטורי: אתה מדבר שטויות

ניסים ואטורי:  אתה תומך במחבלים

מאיר כהן: אני מבקש, חבר הכנסת מיקי לוי, חבר הכנסת ואטורי, זהו

מאיר כהן:  כל אחד אמר את דעתו

מאיר כהן:       אני מוסיף לגברתי, אל תדאגי

מאיר כהן:  את תקבלי את זמנך

מאיר כהן:  עצור, איפוס

מאיר כהן:  בבקשה, גברתי

מאיר כהן:  אנא מכם, כולנו בסירה אחת

מאיר כהן:  לא נותן לוויכוחים האלה – זהו, הכול בסדר

ניסים ואטורי: לגמרי

ניסים ואטורי:  אבל לא להכניס לי מילים לפה

מאיר כהן: בבקשה, גברתי

טלי גוטליב: אנחנו לא הורגים נשים, אנחנו לא הורגים ילדים, ואנחנו לא הורגים בלתי מעורבים

טלי גוטליב:  העובדה שיושב חבר כנסת בישראל ואומר את הדברים הללו, משחירה תוך כך ומסכנת תוך כך את חיילינו בעת לחימה

טלי גוטליב:  אנחנו והצבא שלנו, מיקי, מקפידים על כל תג בדין הבין-לאומי – יותר מדי מקפידים

טלי גוטליב:  לשיטתי, מקפידים מדי, ובתוך כך פוגעים בחיילים שלנו

טלי גוטליב:  מה שאומר כאן ואטורי, הוא אומר נכון

טלי גוטליב:  אנחנו מבקשים מהמדינה, ואנחנו מבקשים מהקבינט לחזק את החיילים, להמשיך בלוחמה ובלחימה בכל העוצמה ובכל הכוח, כי בנאום הקודם שלי אמרתי: הורדנו את הרגל מהגז

טלי גוטליב:  תשמרו מכל משמר על כל מילה שיוצאת לכם מהפה כשחיילי צה"ל פה בתוך הוויכוח, עם כל הכבוד

טלי גוטליב:      ומה שאני רוצה לספר לכם, סיפרתי לא פעם ולא פעמיים על כל מיני דברים משונים שמתרחשים בזמן הלחימה

טלי גוטליב:  קבלו הצצה לדבר הבא: שמעתי מחיילים שהיום בתוך הציר ההומניטרי בעזה, בצפון הרצועה, היו דגלים

טלי גוטליב:  ניתנה הוראה – תקשיבו טוב טוב – ניתנה הוראה להסיר את הדגלים הללו

טלי גוטליב:  היו דגלים באותו שביל הומניטרי

טלי גוטליב:  ניתנה הוראה להסיר את הדגלים

טלי גוטליב:  אני אזכיר לכם שלא חסרים אנשים פרוגרסיביים רדיקליים שנותנים הוראות שמתייחסות לדגלים

טלי גוטליב:  מזכירה לכם את השופט איתי הרמלין, שרק בשבוע שעבר הפריע לו דגל ישראל מאחורי עצור

טלי גוטליב:  אז כך שמעתי שהתרחש היום

טלי גוטליב:  זה קומם אותי

טלי גוטליב:  שימו את זה בצד

טלי גוטליב:      כשאנחנו מדברים על תמונות ניצחון, לא יעלה על הדעת שאני אשמע שמערכת הביטחון ממליצה – תחזיקו חזק – להעביר כספים לעזה בעת לחימה

טלי גוטליב:  אני מזכירה לכם ששבוע לפני המלחמה אמר ראש המל"ל שהוא מודע לזה שאנחנו מעבירים כסף לרש"פ, והרש"פ מעבירה לחמאס, וזה הרע במיעוטו

טלי גוטליב:  זה מה שהיה

טלי גוטליב:  זאת הקונספציה

טלי גוטליב:  ועכשיו בעת לחימה – אין, באמת, אדוני היו"ר, אני תופסת את הראש – אני שומעת על רצון להעביר כספים לעזה

טלי גוטליב:  תגידו, איך ננצח – תקשיבו טוב – איך ננצח את החמאס - - -     

רון כץ: איזה כספים?     

טלי גוטליב: רק רגע

טלי גוטליב:  זה לא משנה איזה כספים

טלי גוטליב:  אני רוצה להעביר שקל לעזה, תגיד לי, שקל?     

רון כץ: אני שואל, איפה מעבירים לעזה?     

טלי גוטליב: שקל אני אעביר לעזה? אתה שואל אותי? עם מי אתה מדבר? עם מי אתה מדבר? אני אומרת לך, בעת לחימה שקל הם לא יראו ממני – שקל

רון כץ: ברור

טלי גוטליב: עכשיו, אני אגיד לך עוד משהו, בתוך המקום הזה אני אומרת את זה שוב באמת בלהחזיק את הראש: אנחנו צריכים לנצח את הגורם האכזרי והמפלצתי ביותר שיש

טלי גוטליב:  ואני אומרת ומדגישה, כל מי שחושב שהוא צריך להוציא משהו על האויב – להזכיר לאויב ולהגחיך אותו ולהמאיס אותו על העולם

טלי גוטליב:  להזכיר לעולם שחמאס רצח, שחמאס אנס, שחמאס כרת איברים, כרת איברים מוצנעים של נשים ושל גברים – הדעת לא סובלת את זה

טלי גוטליב:  אם אתם לא תמשיכו לדבר על זה כל הזמן ולהזכיר את זה כל הזמן, אנחנו נאבד לגיטימציה

טלי גוטליב:  לכן אני אומרת לכם פה: היזהרו כולכם בדברים שאתם אומרים בלשונכם

טלי גוטליב:      באשר לוועדה שהייתה היום, אני מבקשת רק להתייחס, אדוני, יש לי עוד טיפה זמן שנלקח ממני: כל חברי יש עתיד עלו ונאמו לגבי הוועדה של השר בן גביר

טלי גוטליב:  אני חייבת לומר לכם את הדבר הבא: באשר לחוק עונש מוות למחבלים, דעתי מאוד מאוד מורכבת בהקשר הזה

טלי גוטליב:  אני לא יודעת אם זה מרתיע

טלי גוטליב:  אני חושבת שמחבלים הם בני מוות

טלי גוטליב:  אני חושבת שהם נולדו כדי למות על פי האתוס שלהם

טלי גוטליב:  ובכל זאת, הם כן רוצים לחיות, כי עובדה שהם מרימים ידיים כשהם נתפסים, כי הם יודעים שאנחנו לא נירה בהם

טלי גוטליב:  זה פותח ויכוח, האם הוראת פתיחה באש צריכה להיות כזו שאם אנחנו נלחמים במחבלים והם יורים בנו ובאותו רגע פתאום הם הרימו ידיים – בעיניי עדיין צריך לירות בהם

טלי גוטליב:  זה ויכוח שצריך לנהל במקום אחר

טלי גוטליב:      אני כשלעצמי חשבתי שלנוכח כאבן של משפחות החטופים – וגם אמרתי את זה בדיון – צריכים להיות המבוגרים האחראים

טלי גוטליב:  ולמרות שהדיון הוא בר-דיון ובר-פלוגתא, לא זה הזמן

טלי גוטליב:  אבל אז שמעתי, ולכן אני אומרת לכם את זה כאן – כולכם טענתם פה שזה פופוליזם

טלי גוטליב:  אני שמעתי, אני שמעתי – שנייה, תקשיבו, חבר'ה – אני שמעתי שלא בכדי התקיים הדיון הזה, שהיה עניין ליצור אימפקט על המחבלים של החמאס, כדי שייכנסו ללחץ וייכנסו לאיזשהו אלמנט של הרתעה

נאור שירי: אולי תפסיקו לזלזל בהם

מאיר כהן: תודה

טלי גוטליב: שקט רגע – שייכנסו לאלמנט של הרתעה בתוך המקום הזה של משא ומתן

מאיר כהן: תודה, גברתי

טלי גוטליב: ולכן אני אומרת לסיום – אני מסיימת

יבגני סובה: נגמר הזמן מזמן

טלי גוטליב: יבגני, לקחו לי זמן בהתחלה

יבגני סובה:  אמרתי, מה, את מדברת דקה וחצי - - -     

מאיר כהן: יבגני

מאיר כהן:  גברתי, עוד עשר שניות

טלי גוטליב: אף אחד לא עושה לי פרוטקציות

טלי גוטליב:  מה שאני אומרת כאן - - -     

יבגני סובה: זה כאילו טיפה של דלק שהממשלה לא מכניסה לעזה

מאיר כהן: יבגני, זהו

טלי גוטליב: רק דקה

טלי גוטליב:  רגע, רגע, יבגני

טלי גוטליב:  עכשיו ברצינות: אף אחד שיושב כאן לא יודע את טיב המשא ומתן, עם מי מתנהל המשא ומתן, מה אנחנו מקבלים, רוצים

טלי גוטליב:  אנחנו מושפעים פה מפייק בצורה קיצונית - -     

מאיר כהן: תודה, גברתי

טלי גוטליב: - - היזהרו לכם

טלי גוטליב:  היזהרו ממה שיוצא מהפה

מאיר כהן: גברת גוטליב, תודה רבה

טלי גוטליב: ושלא נהפוך לאויבים הכי גדולים של עצמנו

מאיר כהן: תודה רבה

מאיר כהן:  אני לא אאפשר את זה יותר

טלי גוטליב: לא, אבל לקחו לי מהזמן

מאיר כהן: נכון, לקחו לך מהזמן, זהו

מאיר כהן:  תודה רבה

מאיר כהן:  חבר הכנסת ווליד טאהא, אדוני – לא נמצא; חברת הכנסת נעמה לזימי – לא נמצאת

מאיר כהן:  רון כץ, בבקשה, חבר הכנסת

מאיר כהן:  שלוש דקות לרשותך

מאיר כהן:       חבריא, ובאשר למוסריות של צה"ל, זה הצבא המוסרי ביותר בעולם הזה

מאיר כהן:  רון כץ, בבקשה

רון כץ: תודה רבה, אדוני

רון כץ:  חבריי חברי הכנסת, אלברט איינשטיין אמר שאי-שפיות היא לעשות את אותו דבר שוב ולצפות לתוצאות שונות

רון כץ:  אני חייב לומר שיש כמה דברים שלא השתנו, למרות כל מה שהעם הזה עבר מ-7 באוקטובר; מה שלא השתנה הוא אזרחים שמחזיקים באזרחות ישראלית ויוצאים נגד המדינה

רון כץ:  ואנחנו רואים את זה יותר מדי פעמים

רון כץ:  אנחנו רואים את קפטן נבחרת ישראל הצעירה שעומד לזכר הקורבנות הפלסטינים עם דגל של אש"ף

רון כץ:  אנחנו רואים משפיעני רשת שעשו קולאז' של מחבלי הנכבה ביום הטבח, ואנחנו רואים שחקנית שהעלתה לרשת שלה קריאות בשבח

רון כץ:  אנחנו רואים רופא בבית חולים, ואנחנו רואים את זה ביותר מדי מקומות

רון כץ:  אנחנו חייבים להבין שאנחנו חייבים לעקור את העשבים השוטים האלה

רון כץ:  לא יכול להיות שיהיה מישהו שמחזיק באזרחות ישראלית, יהיה תושב מדינת ישראל, יזכה לקבל פה שירותי בריאות, ביטוח לאומי – ויצא נגד המדינה

רון כץ:  לא יכול להיות מצב כזה

רון כץ:       ובעקבות הדברים האלה פניתי למפכ"ל המשטרה – שאני מעריך אותו מאוד – וביקשתי שתצא הנחיה ברורה שכל המקרים האלה ייחקרו

רון כץ:  אנחנו לא יכולים לטאטא אותם

רון כץ:  אנחנו לא יכולים לומר, לא נורא, זה רק הזה ורק אחר – כי לכל אחד כזה יש השפעה

רון כץ:  ואחרי שהמשטרה תמצה את הדין, היא צריכה להמליץ לפרקליטות

רון כץ:  ואחרי שהפרקליטות תסיים את עבודתה, היא תצטרך להחליט אם מגישים, אם יש מספיק ראיות להגיש כתב אישום

רון כץ:  והמקרה הזה – זה אמור להיות מאוד ברור

רון כץ:      ולאחר שהיא תגיש כתב אישום, השלב הבא צריך להגיע למשרד הפנים

רון כץ:  שר הפנים משה ארבל מקדם בדיוק הצעה כזו לתקופה הזו, שאומרת: מי שפועל נגד מדינת ישראל, מי שמהלל ומשבח את ארגון הטרור חמאס-דאעש, מי שפועל להחליש את כוחות הביטחון, לתאם כל מיני הפגנות נגד המלחמה ולעשות כל מיני מעשים שמחלישים אותנו, לא צריכה להיות לו אזרחות ישראלית

רון כץ:  ואם החוק הבין-לאומי לא מאפשר שלילת אזרחות, נמצא פתרון אחר

רון כץ:  אפשר לעשות שלילת מעמד, אפשר לעשות הרבה מאוד דברים

רון כץ:       ואני רוצה לומר מפה: אנחנו לא נאפשר למי שמחזיק באזרחות של המדינה שלנו לצאת נגד המדינה שלנו

רון כץ:  תודה רבה, אדוני

מאיר כהן: תודה רבה, אדוני

מאיר כהן:  חבר הכנסת אריאל קלנר – אינו נוכח; חבר הכנסת ואליד אלהואשלה – מוותר; חבר הכנסת יצחק פינדרוס – לא נמצא; חברת הכנסת מירב בן ארי – לא נמצאת

מאיר כהן:  חבר הכנסת עידן רול – בבקשה, אדוני

עידן רול: תודה רבה, אדוני היושב בראש

עידן רול:  כנסת נכבדה, אני רוצה שנדבר על איראן

עידן רול:  במשך שנים מסתובבים דרגים מקצועיים ודרג נבחר – משרד הביטחון, משרד החוץ, משרד ראש הממשלה – ומנסים להטמיע בקהילה הבין-לאומית את ההבנה שאיראן היא איום משולש, שאיראן היא לא רק תוכנית הגרעין, אלא איראן היא גם רשת הפרוקסי – זו רשת השלוחות שלה, של טרור ברחבי העולם, בדגש על האזור שלנו, וגם פרויקט הטילים המתקדמים שלה

עידן רול:       אני חייב להודות שפעם אחר פעם העולם עשה סימנים שהוא מעכל את הנקודה הראשונה; תוכנית הגרעין קיבלה התייחסות, את ה- JCPOAהראשון, יום לאחר מכן עוד מגעים לחידוש הסכם הגרעין

עידן רול:  אבל שתי הסוגיות האחרונות נותרו בחוץ

עידן רול:  תמיד טענו שאחת הבעיות המרכזיות בהסכם הגרעין שנחתם בזמנו, היא שהוא בכלל לא מתייחס לכל הנושא של הפעלת רשת הטרור של איראן ולכל פרויקט הטילים המתקדמים שאנחנו רואים היום, שמתקדם לעברנו ומופעל כבר על ידי כל מיני פרוקסיז של איראן

עידן רול:       עכשיו, דווקא עכשיו, כשהמערב מתחיל להתעורר להבנה שהמטרה הגדולה של הטרור הרדיקלי היא לא ישראל, אלא העולם החופשי – העולם המערבי כולו – עכשיו הוא הזמן שבו משרד החוץ, משרד הביטחון ובכלל הממשלה ונציגויות ישראל בעולם צריכים לצאת במהלך מכוון ומדויק שאומר לעולם: תזכרו את שיטת הפעולה של איראן

עידן רול:       אנחנו חייבים לנצל את שעת הכושר הזו, שבה יש כבר מעט יותר פתיחות בזירה הבין-לאומית לאיום האיראני – ואני שוב מזכיר: האיום האיראני של שלוחות טרור – ולהכריע את זה; לוודא שמעכשיו לא יתייחסו יותר בביטול לסוגיה הזאת, להנחיל את הרעיון, שהוא לא סתם הפחדה, אלא הוא תפיסה מבוססת גם אידיאולוגית מצד ארגוני הטרור וגם מבוססת בהבנה שלנו שהמערב הוא המטרה האולטימטיבית

עידן רול:  הם רוצים לחסל את ישראל, ולאחר מכן הם ימשיכו לארצות הברית, למדינות המערב

עידן רול:       אנחנו לא יכולים לישון בשמירה כאן

עידן רול:  אנחנו חייבים לחזור ולהעלות בכל פורום – לרבות בבית הזה, על כל העשייה הרבה שמתבצעת בו, מול פרלמנטים זרים ומול דיפלומטים, ולהזכיר: The west is next

עידן רול:  זו לא רק סיסמה, זה משהו שצריך להתבטא בחקיקה, באכיפה ובסנקציות ברורות על רשת הטרור של איראן, שהיא לא רק חמאס

עידן רול:  זו שעת כושר שחייבים לדעת ולנצל

עידן רול:  תודה רבה

מאיר כהן: תודה רבה, אדוני

מאיר כהן:  אני מקווה שהדברים שלך ייפלו על אוזניים לא ערלות

עידן רול: אמן

מאיר כהן: חברת הכנסת שלי טל מירון – לא נמצאת

מאיר כהן:  חבר הכנסת נאור שירי – בבקשה, אדוני, ואחריו – חבר הכנסת עמית הלוי

נאור שירי: אדוני היושב-ראש, חבריי חברי הכנסת, אני אהיה ממש קצר

נאור שירי:  קודם כול, בהמשך לדבריה של חברת הכנסת ניר, אני רוצה לפרגן לגמרי לכל הלוחמות בשירות הנשים

נאור שירי:  כשאת ירדת מהפודיום, אמרתי לך שזה צריך להיות בפנים של מר מעוז, רוטמן וסמוטריץ' – על הלוחמות שלנו, כולן – איסוף קרבי, פלח"ץ, תצפיתניות

נאור שירי:  כולם, כל מי שהתבטא בעבר נגד שירות נשים בצבא, קיבל בשורה – מה שנקרא, בפנים שלהם – את הלוחמות שלנו

נאור שירי:  כל הכבוד להן, ואני מחזק אותן מפה, ואני מחזק אותך על הדברים הסופר-חשובים שאמרת, כי אלה העוצמה שלנו והיכולת שלנו לתפקד בצורה שתפקדנו בה

נאור שירי:  וצריך הרבה יותר נשים, הרבה יותר צבא והרבה יותר נשים גם במוקד קבלת ההחלטות המורחב, המצומצם והמצומצם-צומצם-צומצם

נאור שירי:  תודה

מאיר כהן: תודה רבה, אדוני

מאיר כהן:  חבר הכנסת עמית הלוי, חבר הכנסת אחמד טיבי – לא נמצאים; חבר הכנסת סימון דוידסון – אינו נוכח

מאיר כהן:  חבר הכנסת גלעד קריב, אדוני, ואחריו – חבר הכנסת עטאונה

גלעד קריב: אדוני היושב-ראש, חבריי וחברותיי חברי הכנסת, אדוני השר, בימים האחרונים עולה לכותרות פעם נוספת חוק הלאום

גלעד קריב:  הרקע לדיון המחודש בחוק-היסוד הזה, שזכה לכינוי חוק הלאום, הוא התחושה הקשה בקרב אזרחי ישראל הדרוזים שהחוק הזה פוגע בהם, והדברים מתחדדים כמובן על רקע תרומתה החשובה של העדה הדרוזית למאמץ, להגנתה של מדינת ישראל – מאמץ שלצערנו גובה, כידוע, מחיר דמים קשה

גלעד קריב:       הקואליציה, כהרגלה, שולפת שפן מהכובע

גלעד קריב:  מכיוון שהקואליציה הזו מעולם לא התייחסה ברצינות לא לתחושות הקשות של אזרחי ישראל הדרוזים ולא לתחושות הקשות של אזרחי ישראל הערבים בעקבות חקיקת חוק הלאום, עכשיו מגיע שפן תורן: לא נתקן את חוק הלאום, אלה נחוקק חוק-יסוד: העדה הדרוזית

גלעד קריב:       אנחנו בוודאי בעד כל חקיקה שתעגן ותחזק את מעמדה של העדה הדרוזית במדינת ישראל

גלעד קריב:  אנחנו בעד כל חקיקה שתביא מזור למצוקה הגדולה של הרשויות הדרוזיות גם בתחום התכנון והבנייה, גם בתחום התעסוקה; אנחנו בוודאי נתמוך בכל סוג של חקיקה שיסייע לחיזוקה של ברית האחים והחיים של העדה הדרוזית עם מדינת ישראל

גלעד קריב:  אבל מה לעזאזל כל כך מפחיד את חברי הקואליציה הזו בעיגון עקרון השוויון בחקיקת היסוד של מדינת ישראל?  מה יש במילה "שוויון" שנזכרת במגילת העצמאות שמוציא את חברי הקואליציה שלנו מאיזון? האם עיגונו של עקרון השוויון של כל אזרח ואזרחית בפני החוק פוגע במשהו ביהדותה של המדינה? האם עיגון העיקרון הזה שומט איזשהו בסיס או יסוד מתפיסת העולם של הציונות מאז הקונגרס הציוני הראשון ועד ימינו?     

טלי גוטליב: חוק הלאום - - - זה לא אותו דבר, לאום זה - - -     

גלעד קריב: חברת הכנסת גוטליב, סלחי לי, האם חוק-יסוד העדה הדרוזית יביא מזור לפגיעה בכבודם של כל דוברי הערבית כשפת אם במדינת ישראל? מדוע היה צריך לקבוע שערבית אינה שפה רשמית, בצד קביעתה של העברית כשפת המדינה?     ולכן צריך לומר בצורה ברורה: הסירוב לתקן את חוק הלאום, הסירוב לכלול את עקרון השוויון בחקיקת היסוד, הסירוב להגדיר את הערבית כשפה רשמית, הסירוב לקבוע שמדינת ישראל תפעל לפיתוח הארץ לטובת כל אזרחיה ותושביה, כפי שמופיע במגילת העצמאות – הסירוב הזה לא מחזק את זהותה היהודית של מדינת ישראל, לא מחזק את צדקת הדרך של הציונות, אלא בדיוק להפך

גלעד קריב:  אתם רוצים חוק-יסוד לחיזוק מעמדה של העדה הדרוזית? בבקשה, לא על חשבון עיגון ערכי מגילת העצמאות, ובתוכם השוויון של כל אזרחי המדינה, באמצעות תיקון חוק הלאום

גלעד קריב:  תודה

מאיר כהן: תודה, אדוני

מאיר כהן:  חבר הכנסת יוסף עטאונה, בבקשה, ואחריו – חברת הכנסת שרן מרים השכל

מאיר כהן:      להזכירכם, הכנס עם משפחות החטופים מתחיל עכשיו באולם ירושלים

אז תעבור להצבעה

מאיר כהן: לא, לא, אני רק אמרתי

מאיר כהן:  ביקשו ממני להזכיר את זה, אני מזכיר

מאיר כהן:  אדוני

יוסף עטאונה: כבוד היושב-ראש, כנסת נכבדה, אני מברך על התיקון בחוק התכנון והבנייה

יוסף עטאונה:  מטרת התיקון היא לשקם את המפונים ממערב הנגב, מהעוטף

יוסף עטאונה:  אבל אני רוצה להזכיר לכולם, גם לך, כבוד היושב-ראש, כאיש הנגב, שהמנגנונים שמציעים בהצעת החוק הזאת הם הזדמנות פז לאוכלוסייה

יוסף עטאונה:  כבוד יושב-ראש ועדת הפנים יעקב אשר, דיברנו רבות על הכפרים הלא-מוכרים בנגב

יוסף עטאונה:  אני רוצה להזכיר לך ולכולם שישה יישובים: עווג'אן, אל-מכימן, אלקרין, עתיר, ואדי א-נעם וא-סיר

יוסף עטאונה:  אלה יישובים ערביים-בדואיים בנגב, שהמדינה והממשל הצבאי מ-1948 עד 1953 – המדינה פינתה אותם למקומות האלה

יוסף עטאונה:  כבר יותר מ-70 שנה הם מפונים על ידי המדינה, באישור של המושל הצבאי שהיה אז, ועד היום המדינה לא מכירה בהם ולא מפתחת להם – לא היתרי בנייה, לא מוסדות ציבור, לא חינוך, לא בריאות

יוסף עטאונה:      לכן היום יש הזדמנות פז בתיקון הזה

יוסף עטאונה:  הצעת החוק תעבור אחרי הקריאה הראשונה לוועדת הפנים

יוסף עטאונה:  צריך להכניס שינויים, כבוד היושב-ראש, שהתוכנית הזאת, המנגנונים האלה, שבאים להיטיב ולעזור ולשקם את המופנים בעוטף – גם האוכלוסייה הערבית הבדואית בנגב, הגיע הזמן שתיהנה מהתיקון הזה, גם לגבי הפטור מתוכניות והפטור מהיתרים שמוצעים בהצעת החוק

יוסף עטאונה:       אני חושב שהגיע הזמן להתמודד עם הסוגיה

יוסף עטאונה:  לגלות אמפתיה וסימפתיה זה נחמד, אבל זה לא פותר את הבעיה של הכפרים הלא-מוכרים בנגב

יוסף עטאונה:  ולכן צריך להכיר בכפרים, וצריך להחיל את התיקון בחוק התכנון והבנייה שמביאים היום גם על החברה הערבית הבדואית בנגב ועל הכפרים הלא-מוכרים

יוסף עטאונה:  תודה

מאיר כהן: תודה רבה, אדוני

מאיר כהן:  חברת הכנסת שרן מרים השכל

מאיר כהן:  חבר הכנסת יבגני סובה, בבקשה

מאיר כהן:  אחריו – חבר הכנסת עודד פורר

יבגני סובה: אדוני היושב-ראש, חבריי חברי הכנסת, היום 20 בנובמבר, זה חוק הילד הבין-לאומי

יבגני סובה:  כשהסתכלתי היום על המועד הזה - -      

מאיר כהן: יום הילד הבין-לאומי

יבגני סובה: יום הילד הבין-לאומי

יבגני סובה:  - - הסתכלתי וראיתי תמונה של 40 ילדים ישראלים שנמצאים בשבי חמאס זה 45 ימים

יבגני סובה:  יש בסך הכול יומיים בשנה שאנחנו מציינים את יום הילד הבין-לאומי, יום זכויות הילד – אחד הוא 20 בנובמבר, שפחות מצוין, והיום השני, שאני זוכר אותו בתור ילד, הוא 1 ביוני

יבגני סובה:  1 ביוני, תמיד, עבורי בתור ילד, היה יום הילד

יבגני סובה:  לצערי בשנת 2001 היום הזה הפסיק להיות בשבילי יום שמח

יבגני סובה:  ב-1 ביוני 2001 היה פיגוע במועדון דולפי בתל אביב, שבו נרצחו 22 ילדים, רובם ממשפחות של עולים

יבגני סובה:  התסכול שהיה אז – אני הייתי סטודנט צעיר, עוד לפני הצבא – התסכול הגדול שאחז בי הוא שמדינת ישראל לא הגיבה מייד

יבגני סובה:  אני מזכיר לך, אדוני היושב-ראש, ולכל הנוכחים, שמבצע חומת מגן התחיל רק בסוף מרץ 2022, תשעה חודשים אחרי הפיגוע הנורא הזה

יבגני סובה:  בין הפיגוע בדולפי לבין מבצע חומת מגן היו עוד פיגועים, שבהם נהרגו ישראלים רבים

יבגני סובה:  המשפט הנורא הזה, "איפוק זה כוח", זה מה שאני זוכר מאותה תקופה

יבגני סובה:      כשאני מסתכל היום על הילדים שמוחזקים על ידי חמאס – קודם כול, אני רוצה להגיד למזכ"ל האו"ם: אם אתה מציין את היום הזה, אז תסתכל מה קורה בעזה, מה קורה עם הילדים החטופים, שאני מקווה מאוד שהם עדיין חיים

יבגני סובה:       לכן אני אגיד דבר שאולי מבטא את התחושה שלי, גם כחבר כנסת וגם כאזרח: מדינה שלא מסוגלת להגן על הילדים, כפי שקרה ב-2001, אין לה צ'אנס שני היום לא להחזיר את הילדים הביתה

יבגני סובה:  כי בשביל מה צריך מדינה? פעם אחת נכשלתם, ב-7 באוקטובר, פעם שנייה אין לכם זכות להיכשל

יבגני סובה:  ילדים חייבים לחזור הביתה

יבגני סובה:  כל עוד הם לא חוזרים, אין לי משמעות ליום הזה, 20 בנובמבר, כמו שלצערי אין לי גם משמעות ל-1 ביוני אחרי הפיגוע ב-2001

יבגני סובה:  תודה רבה

מאיר כהן: תודה רבה, אדוני

מאיר כהן:  חבר הכנסת עודד פורר – אינו נוכח

מאיר כהן:  חברת הכנסת שרון ניר, גברתי, ואחריה – חבר הכנסת אבי מעוז

מאיר כהן:  בבקשה

שרון ניר: אדוני היושב-ראש, חבריי חברי הכנסת, המלחמה הזאת מלמדת אותנו רבות על אהבת חינם ועל מסירות נפש

שרון ניר:  בני העדה הדרוזית הם חלק בלתי נפרד מהחברה הישראלית

שרון ניר:  הם נושאים בנטל הביטחוני בלב שלם ובנפש חפצה

שרון ניר:  הם משובצים בתפקידים מגוונים בצה"ל; הם נמצאים במשטרה, בשב"ס, בגופי הביטחון; הם נמצאים גם בצמרת התפקידים הביטחוניים של צה"ל

שרון ניר:  בני העדה הדרוזית קשרו את גורלם בגורל מדינת ישראל

שרון ניר:  הם הבינו מה שרבים לא הבינו – צה"ל הוא צבא ההגנה לישראל, צה"ל מגן על כל אזרחי ישראל

שרון ניר:  בני העדה הדרוזית הם מיעוט נאמן למדינה ולאומה

שרון ניר:  הם תמכו ותומכים במדינת ישראל כבית לאומי לעם היהודי, ומאז הקמת מדינת ישראל הם חולקים איתנו שותפות גורל

שרון ניר:  בני העדה הדרוזית הם מיעוט דומיננטי, אולי אף משום הצניעות שלהם וההשתלבות שלהם בחברה, תוך שמירה על הייחוד ועל המורשת שלהם

שרון ניר:       אחוז הנופלים הדרוזים במערכות ישראל ובמלחמה הנוכחית הוא גבוה מאוד ביחס להיקפם באוכלוסייה

שרון ניר:  מתחילת הלחימה התבשרנו על נפילתם של שישה גיבורי ישראל מהעדה הדרוזית: סגן אלוף עלים סעד, רב סמל ג'ואד עאמר, סמל ראשון דניאל ראשד, סגן אלוף סלמאן חבקה, סמל ראשון עדי מאלכ חרב, ורב סרן ג'מאל עבאס

שרון ניר:  יהי זכרם ברוך

שרון ניר:       חוק הלאום שעבר בכנסת ב-2018 הוא חוק שעושה עוול לעדה הדרוזית

שרון ניר:  חוק הלאום הוא אצבע בעין של הלוחמים הדרוזים, שחירפו נפשם למען הארץ הזאת

שרון ניר:  תיקון חוק הלאום והבטחת שוויון לעדה הדרוזית הוא חובה של כולנו

שרון ניר:  מלחמה מחזקת את הכרת הטוב, והיא גם הזדמנות לשנות

שרון ניר:  אני קוראת לכל באי הבית להצטרף לתיקון החוק שמוביל חברי חבר הכנסת חמד עמאר, שהוא גם הדרוזי היחידי בכנסת

שרון ניר:  הדרוזים הם אחים והם שותפים, והם צריכים להיות שווי חובות ושווי זכויות

מאיר כהן: תודה רבה, גברתי

מאיר כהן:  חבר הכנסת אבי מעוז – לא נמצא; חבר הכנסת חמד עמאר – לא נמצא

מאיר כהן:  חברת הכנסת מירב כהן, בבקשה

מאיר כהן:  אחריה – חברת הכנסת פנינה תמנו

טלי גוטליב: אנחנו יכולים לצאת לכנס?     

מאיר כהן: כן, זה במקביל למליאה

מאיר כהן:  אנחנו פה

מאיר כהן:  לא, אנחנו לא נקרא לכם, לצערי

מאיר כהן:  זה הסיכום, זה במקביל

טלי גוטליב: - - -     

מאיר כהן: תודה, גברתי

מאיר כהן:  בבקשה

מירב כהן: כבוד היושב-ראש, כנסת נכבדה, המלחמה והמשבר הנוראי שנכפו עלינו יכולים אולי גם להפוך להזדמנות, פתח לתיקון של עיוותים חברתיים וכלכליים

מירב כהן:  בשבועות האחרונים אנחנו רואים בתוך כל הרע וכל השכול הזה, אנחנו רואים, אולי והלוואי, גם התחלה של משהו חדש

מירב כהן:  גברים חרדים, צעירים, שאומרים לעצמם: האחינו יבואו למלחמה ואנחנו נשב כאן? ופונים לצבא בבקשה להתגייס

מירב כהן:  נכון, זה כרגע ממש עוד בגדר טפטוף, אבל אם נפעל נכון ביחד, אפשר לנסות להפוך את הטפטוף הזה לזרם משמעותי שילך ויתגבר

מירב כהן:       גם בצד הכלכלי המשבר יכול להפוך להזדמנות

מירב כהן:  אנחנו במשבר גדול, שילך ויחריף ככל שהמלחמה תימשך

מירב כהן:  המשק זקוק לעוד ועוד ידיים עובדות, לעוד ועוד יזמים

מירב כהן:  לאנשים שפשוט יניעו את מנועי הצמיחה של המשק

מירב כהן:  יש רבבות רבות של גברים חרדים, מוכשרים, שיכולים לתרום גם למאמץ הכלכלי

מירב כהן:  בואו נפעל יחד כדי לגרום לזה לקרות

מירב כהן:       זאת יכולה להיות תקווה שהיא אולי קצת נאיבית, אבל ההיסטוריה מוכיחה שמשברים גדולים יכולים לשנות סדרי עולם, ובהיבטים מסוימים אפשר גם לנצל אותם לטובה

מירב כהן:  אם נפעל נכון, ובדגש על ביחד, אפשר לתקן עוולות ולצאת חזקים יותר מהמשבר הזה

מירב כהן:  אפשר לשאת בנטל הצבאי והכלכלי ביחד

מירב כהן:  אפשר לצאת מהמלחמה הזאת חבולים אבל חזקים

מירב כהן:  תודה

מאיר כהן: תודה רבה, גברתי

מאיר כהן:  חברת הכנסת פנינה תמנו – לא נמצאת; חבר הכנסת מנסור עבאס – לא נמצא

מאיר כהן:  חבר הכנסת מיקי לוי, אחרון הדוברים

מאיר כהן:  אחריו יסכם השר – אוקיי, אז אנחנו נעבור להצבעה

מאיר כהן:  בבקשה, חבר הכנסת לוי, שלוש דקות לרשותך

מיקי לוי: תודה רבה, אדוני היושב בראש

מיקי לוי:  השר איתמר בן גביר, שר כושל

מיקי לוי:  השר לביטחון לאומי הכושל בתולדות מדינת ישראל

מיקי לוי:  וכך הוא אומר ב-17 באפריל 2019: "עונש מוות

מיקי לוי:  פשוט

מיקי לוי:  קל ליישום

מיקי לוי:  קיים בחוק הישראלי

מיקי לוי:  עכשיו רק צריך ששר הביטחון הבא של מדינת ישראל ירצה ליישם"

מיקי לוי:  אבל אף פעם לא יישמו

מיקי לוי:  כולם מבינים שזה מסוכן

מיקי לוי:  פופוליסט

מיקי לוי:  חרפה, חרפה לבית הזה אתה, השר בן גביר

מיקי לוי:  מה שעשית אתה ומפלגתך למשפחות החטופים היום בוועדה לא יסולח

מיקי לוי:  ההיסטוריה לא תסלח לעוצמה יהודית

מיקי לוי:  עוצמה יהודית? סליחה, חולשה יהודית

מיקי לוי:       וכאילו לא די בכך, אדוני היושב בראש, שרת ההתיישבות המהוללת, השרה אורית סטרוק, תוקפת בחריפות את מטה משפחות החטופים בריאיון אצל קאהן וחכם בקול חי

מיקי לוי:  וכך היא אומרת: "מטה משפחות החטופים נחטף על ידי אותם אנשים שהביאו עלינו את עסקת שליט ומובילים כיוון - - - מסוכן למדינת ישראל

מיקי לוי:  המשפחות" – כן, משפחות החטופים – "רומסות אחת את השנייה בצעדה הזאת

מיקי לוי:  רונן צור מוביל אותנו לאפליה בין דם לדם"

מיקי לוי:  איזו חוצפה, איזו עזות מצח יש לשרה סטרוק

מיקי לוי:  להגיד "מטה משפחות החטופים נחטף על ידי אותם אנשים שהביאו עלינו את עסקת שליט"? את מי את מאשימה, השרה סטרוק? אם זיכרונך אבד לך, אני מתכבד לרענן אותו

מיקי לוי:  עסקת שליט אושרה על ידי ראש הממשלה בנימין נתניהו

מיקי לוי:  ראש הממשלה שאת חברה בה, בממשלה הזאת

מיקי לוי:  על מי את מלינה? חצופה

מאיר כהן: תודה רבה, אדוני

מאיר כהן:  אם כך, השר לא יסכם את הדיון

מאיר כהן:       אנחנו נעבור להצבעה, אני מבקש מכולם לשבת

מאיר כהן:  ההצבעה היא על הצעת חוק התכנון והבנייה (תיקון מס' 149 והוראת שעה – חרבות ברזל), התשפ"ד–2023, בקריאה ראשונה

מאיר כהן:  אנחנו עוברים להצבעה, ברשותכם

מאיר כהן:  מי בעד ומי נגד, בבקשה

מאיר כהן: בעד ההצעה להעביר את הצעת החוק לוועדה – 7 

מאיר כהן: נמנעים – אין 

מאיר כהן: שבעה בעד, אפס נגד, אפס נמנעים

מאיר כהן:  אני קובע כי הצעת חוק התכנון והבנייה (תיקון מס' 149 והוראת שעה – חרבות ברזל), התשפ"ד–2023, אושרה בקריאה ראשונה ותעבור לדיון בוועדת הפנים והגנת הסביבה להכנתה לקריאה שנייה ושלישית

מאיר כהן:       חברי הכנסת, הנושא הבא על סדר-היום: הצעת חוק ארגון הפיקוח על העבודה (תיקון מס' 12), התשפ"ד–2023, בקריאה השנייה והשלישית

מאיר כהן: לפני שנעבור – גברתי סגנית המזכיר, הודעה למזכירות הכנסת

ראדה חסייסי: תודה

ראדה חסייסי:  ברשות יושב-ראש הישיבה, אני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית: הצעת חוק התגמולים לנפגעי פעולות איבה (תיקון מס' 41 – הוראת שעה – חרבות ברזל) (מינוי רופא מוסמך), התשפ"ד–2023, שהחזירה ועדת העבודה והרווחה

ראדה חסייסי:  תודה

מאיר כהן: תודה רבה, גברתי

מאיר כהן: [מס' מ/1619; דברי הכנסת, מושב ראשון, חוב' ל"א, ישיבה 85; נספחות

מאיר כהן: ] 

מאיר כהן: אני מזמין את יושב-ראש ועדת העבודה והרווחה, חבר הכנסת ישראל אייכלר, להציג את הצעת החוק

מאיר כהן:  כבודו, בבקשה

מאיר כהן:  טלי, כנראה שאני ואת נצביע על הצעת החוק הזאת

מאיר כהן:  בסדר, הכול בסדר

טלי גוטליב: לא, ברור

טלי גוטליב:  זאת הצעת חוק מאוד טובה - - -     

מאיר כהן: כן

מאיר כהן:  בבקשה, כבודו

ועדת העבודה והרווחה): אדוני היושב-ראש, ברכות על תפקידך כסגן יושב-ראש

ועדת העבודה והרווחה):  אני עוד זוכר לפני שש שנים שהיית סגן יושב-ראש הכנסת, והיה נעים אז

ועדת העבודה והרווחה):  אני מקווה שיהיה נעים גם היום לעלות כשאתה פה

מאיר כהן: תודה רבה

ועדת העבודה והרווחה): יש לי שני חוקים, חברי הכנסת

ועדת העבודה והרווחה):  אחד עוסק בעידוד העבודה באתרי בנייה, של מפקחים על הבטיחות בעבודה, שזה דבר חשוב מאוד; והחוק השני הוא בהצעת חוק התגמולים לנפגעי פעולות איבה, להרחיב את מספר הרופאים שיוכלו לטפל באנשים שיבואו, ויש כבר עשרות אלפי אנשים שבאים לבקש זכויות של נפגעי פעולות איבה בגלל המלחמה הנוראה הזאת

ועדת העבודה והרווחה):  אז אנחנו נעשה את שני החוקים בזה אחר זה, ושניהם לקריאה שנייה ושלישית

ועדת העבודה והרווחה):  אני מקווה שהכנסת תאשר אותם

ועדת העבודה והרווחה):       אז קודם כול הנאום הראשון – ראשון, ואחרון – אחרון

ועדת העבודה והרווחה):  אדוני היושב-ראש, כנסת נכבדה, אני מתכבד להביא בפני הכנסת לקריאה שנייה ולקריאה שלישית את הצעת חוק ארגון הפיקוח על העבודה (תיקון מס' 12), התשפ"ד–2023, שהגישה הממשלה

ועדת העבודה והרווחה):  תיקון מס' 11 לחוק ארגון הפיקוח על העבודה משנת 2018 קבע כהוראת שעה לחמש שנים כי מבצע בנייה שהוא קבלן, חייב למנות עוזר בטיחות שיסייע למנהל העבודה באתר הבנייה

ועדת העבודה והרווחה):      אדוני היושב-ראש, בזמן המלחמה הכול נדחק הצידה, אבל אתה זוכר את הדיונים על הבטיחות בעבודה, שהבעיה שאנשים נופלים מהבניינים ויש סכנה גדולה מאוד

ועדת העבודה והרווחה):  אז התפקיד של עוזר הבטיחות הוא לבדוק את קיומן של הוראות הבטיחות כגון גידור, אישורי הדרכה של עובדים, לפי רשימה שפורסמה, וכן לדווח למנהל העבודה על הפרה של הוראות הבטיחות, ולהודיע לעובד באתר הבנייה על הפרת בטיחות שמבוצעת על ידי העובד או לגביו

ועדת העבודה והרווחה):  זה פשוט סכנת נפשות

ועדת העבודה והרווחה):  באותו תיקון נקבע כי תנאי הכשירות כדי להתמנות לעוזר בטיחות הם ניסיון מוכח של שנתיים בביצוע עבודות בנייה או עבודת בנייה הנדסית ועמידה בהצלחה בהכשרה ייעודית לעוזרי בטיחות בהיקף שבין 45 עד 80 שעות

ועדת העבודה והרווחה):      הצעת החוק הזאת מבקשת להאריך את תוקף הוראת השעה בשנתיים נוספות וכן לערוך כמה שינויים בהוראות לעניין עוזר הבטיחות

ועדת העבודה והרווחה):  ראשית מוצע להבהיר כי החובה למנות עוזר בטיחות חלה רק באתר בנייה שבו נדרש על פי הדין מינוי של מנהל עבודה

ועדת העבודה והרווחה):  שנית, מוצע להוסיף לתפקידים של עוזר בטיחות גם תפקיד של סיוע למנהל העבודה במעקב אחר תיקון של הוראות בטיחות שהחובה לקיימן מוטלת על מנהל העבודה

ועדת העבודה והרווחה):  שלישית, מוצע לתקן את תנאי הכשירות לעוזר בטיחות ולפתוח את האפשרויות להתמנות לעוזר בטיחות בפני אוכלוסיות נוספות

ועדת העבודה והרווחה):  מצד אחד, כדי להסיר חסם שהציבה הדרישה הקודמת לשנתיים ניסיון, מוצע לאפשר למנות לעוזר בטיחות אדם שאינו בעל ניסיון מוכח בביצוע עבודות בנייה, אבל הוא עבר בהצלחה הכשרה ייעודית לעוזרי בטיחות בהיקף של בין 100 ל-150 שעות

ועדת העבודה והרווחה):  אגב, הדבר הזה יכניס למעגל העבודה בבנייה הרבה הרבה אנשים, עוזרי בטיחות

ועדת העבודה והרווחה):  ההכשרה שתידרש ממי שכבר צבר שנתיים ניסיון בעבודות בנייה תהיה בהיקף שבין 45 ל-100 שעות

ועדת העבודה והרווחה):       מוצע להסמיך את שר העבודה, באישור ועדת העבודה והרווחה של הכנסת, לשנות בצו את היקפי שעות ההכשרה בשני המסלולים כאמור

ועדת העבודה והרווחה):  כל מי שעבר את תוכנית ההכשרה בהצלחה יירשם במרשם שיהיה פתוח לעיון הציבור לפי פרטים מזהים

ועדת העבודה והרווחה):      מצד שני מוצע לאפשר למבצע בנייה למנות לעוזרי בטיחות את בעלי המקצוע האחרים, עכשיו אני אפרט אותם, ובלבד שניתנה להם הדרכה מתאימה בדבר תפקידיו וסמכויותיו של עוזר בטיחות – זאת אומרת שזה לא יהיה עוד משהו, זה יהיה התפקיד שלו, לדאוג שתהיה בטיחות בעבודה – ויתעד את דבר מתן ההדרכה

ועדת העבודה והרווחה):  בעלי המקצוע האחרים הם מהנדס רשום, הנדסאי מוסמך מענף הנדסה אזרחית, ובדיון הוחלט להוסיף עליהם גם את מי שעומד בתנאים להתמנות למנהל עבודה או לממונה בטיחות – זאת אומרת, ממונה בטיחות גם יוכל להיות עוזר בטיחות, אבל באותו אתר אסור לו להיות גם ממונה וגם עוזר – ובלבד שהם לא מונו לתפקידים אלה באתר הבנייה הזה

ועדת העבודה והרווחה):  כאמור, מעת המינוי כעוזר בטיחות לא יוכל עוזר הבטיחות לבצע תפקידים אחרים באתר הבנייה אלא בטיחות בלבד

ועדת העבודה והרווחה):       הצעת החוק אושרה בוועדה פה אחד ואין לה הסתייגויות

ועדת העבודה והרווחה):  אני מבקש מהכנסת לאשר את הצעת החוק בקריאה השנייה והשלישית בנוסח שאישרה הוועדה

ועדת העבודה והרווחה):  אני אודה תכף לצוות על שני החוקים, אז אני מבקש מהכנסת להצביע עבור הצעת החוק

מאיר כהן: תודה רבה, אדוני

מאיר כהן:  תודה רבה

מאיר כהן:  להצעת החוק לא הוגשו הסתייגויות

מאיר כהן:  הוגשו בקשות לרשות דיבור של סיעת העבודה – חברת הכנסת מרב מיכאלי, חברת הכנסת נעמה לזימי, חבר הכנסת גלעד קריב וחברת הכנסת אפרת רייטן מרום

מאיר כהן:  הם לא נמצאים כאן

מאיר כהן:      אם כך, אנחנו נעבור להצבעה בקריאה השנייה על הצעת חוק ארגון הפיקוח על העבודה (תיקון מס' 12), התשפ"ד–2023, כנוסח הוועדה

מאיר כהן:  אנחנו עוברים להצבעה, מפעילים את הצבעה, מי בעד ומי נגד?     

מאיר כהן: בעד סעיפים 1–5 – 4 

מאיר כהן: נמנעים – אין  

מאיר כהן: ארבעה בעד, אפס מתנגדים, אפס נמנעים

מאיר כהן:  אני קובע כי הצעת החוק אושרה בקריאה השנייה

מאיר כהן:       אנחנו עוברים להצבעה בקריאה השלישית על הצעת חוק ארגון הפיקוח על העבודה (תיקון מס' 12), התשפ"ד–2023

מאיר כהן:  בבקשה, נעבור להצבעה, מי בעד ומי נגד?     

מאיר כהן: בעד החוק – 4 

מאיר כהן: נמנעים – אין  

מאיר כהן: ארבעה בעד, אפס מתנגדים, אפס נמנעים

מאיר כהן:  אם כך, אני קובע כי הצעת חוק ארגון הפיקוח על העבודה (תיקון מס' 12), התשפ"ד–2023, התקבלה בקריאה השנייה והשלישית ותיכנס לספר החוקים

מאיר כהן: [מס' מ/1679; דברי הכנסת, חוב' ה', ישיבה 116; נספחות

מאיר כהן: ] 

מאיר כהן: הסעיף הבא, חברי הכנסת, הצעת חוק התגמולים לנפגעי פעולות איבה (תיקון מס' 41 – הוראת שעה – חרבות ברזל) (מינוי רופא מוסמך), התשפ"ד–2023, בקריאה השנייה והשלישית

מאיר כהן:  יושב-ראש הוועדה, כבודו, בבקשה, חבר הכנסת אייכלר

ועדת העבודה והרווחה): אדוני היושב-ראש, כבוד השר, חברי הכנסת, אני מתכבד להביא בפני הכנסת לקריאה השנייה ולקריאה השלישית את הצעת חוק התגמולים לנפגעי פעולות איבה (תיקון מספר 41 – הוראת שעה – חרבות ברזל) (מינוי רופא מוסמך), התשפ"ד–2023, שהגישה הממשלה

ועדת העבודה והרווחה):       על פי נתוני המוסד לביטוח לאומי, לצערנו עשרות אלפי תביעות חדשות להכרה כנפגעי איבה הוגשו למוסד בשל מלחמת חרבות ברזל עד היום, ועוד אלפי תביעות צפויות להיות מוגשות בעתיד

ועדת העבודה והרווחה):  ריבוי התביעות מחייב לעבות את המנגנון של הרופאים שמוסמכים לקבוע דרגת נכות לנפגעי איבה

ועדת העבודה והרווחה):       אדוני היושב-ראש, אנחנו יודעים כמה קשה היום להגיע לוועדות האלה, לוועדות רפואיות, כמה עומס יש עליהן בנכות כללית וגם עם נפגעי איבה

ועדת העבודה והרווחה):  עכשיו על אחת כמה וכמה צריך להיערך, להכין מספיק רופאים שיהיו מוסמכים לדבר הזה

ועדת העבודה והרווחה):  לפיכך מוצע בהצעת החוק שבפניכם כי קביעת דרגת נכות של נפגע פעולת איבה תוכל להיעשות גם על ידי רופא מוסמך כהגדרתו בסעיף 208(ב) לחוק הביטוח הלאומי

ועדת העבודה והרווחה):  כלומר רופא שמוסמך בדרך כלל לקבוע אחוזי נכות בענף נכות כללית, יוכל לקבוע היום גם בנושא נפגעי איבה

ועדת העבודה והרווחה):  הוראה זו תיקבע כהוראת שעה לשנתיים, אולם מוצע להסמיך את שר העבודה, באישור ועדת העבודה והרווחה של הכנסת, להאריך את הוראת השעה בתקופות נוספות שביחד לא יעלו על שנה נוספת, אם נוכח כי הדבר נדרש בשל ריבוי התביעות לתגמול עקב מלחמת חרבות ברזל גם לאחר תום השנתיים

ועדת העבודה והרווחה):       כדי להבטיח שהרופאים יהיו בעלי ידע נדרש לקביעת דרגת נכות לפי חוק התגמולים לנפגעי פעולות איבה, הוספה בוועדה הוראה שלפיה הרופאים יהיו בעלי ידע בתחומים הנכללים בתוכנית ההכשרה של הרופאים שקובעים כיום את דרגת הנכות לפי חוק התגמולים לנפגעי פעולות איבה

ועדת העבודה והרווחה):      מנגנון הערר – הרי יש מנגנון ערר אם מישהו לא קיבל את הדרישה שלו – אז גם מנגנון הערר על החלטת רופא מוסמך יהיה אותו מנגנון הקיים כיום לפי סעיף 5(ג) לחוק התגמולים לנפגעי פעולות איבה, כלומר ערר לוועדה הרפואית לעררים

ועדת העבודה והרווחה):  כדי להבטיח שניתן יהיה להגיש ערר על החלטות שהתקבלו על ידי רופא מוסמך בתקופת הוראת השעה גם לאחר תום תוקפה, מוצע לקבוע מפורשות כי אם בתום תקופת הוראת השעה טרם חלף המועד להגשת ערר על החלטת הרופא המוסמך, ימשיך לחול אותו מנגנון

ועדת העבודה והרווחה):      להצעת החוק נוסף תיקון לחוק התוכנית לסיוע כלכלי (הוראת שעה – חרבות ברזל), התשפ"ד–2023, שנחקק רק לאחרונה, לעניין מי שהוצא לחל"ת

ועדת העבודה והרווחה):  לפי התיקון המוצע, מי שמעסיקו פטור לפי אותו חוק מתשלום דמי ביטוח לאומי בעדו בתקופה שבה היה בחל"ת, יראו אותו כמי ששולמו בעדו דמי הביטוח וזאת כדי להבטיח בין היתר רצף של זכויות

ועדת העבודה והרווחה):      לבסוף, נוסף על הצעת החוק, התיקון מבהיר חוק שחוקקה לאחרונה ועדת העבודה והרווחה

ועדת העבודה והרווחה):  אותו חוק קבע כהוראת שעה עד 31 בדצמבר 2023 לגבי התגמול המזערי לחיילי המילואים שעשינו, כי התגמול המזערי לחיילי המילואים יעמוד על סכום מוגדל של 95% מהסכום הבסיסי, ונקבעה באותו חוק אפשרות להאריך את הוראת השעה

ועדת העבודה והרווחה):       בהצעת החוק שלפניכם מוצע להבהיר גם בנוסח הסעיף שבחוק הביטוח הלאומי כי הסכום המוגדל יחול עד תום תקופת הוראת השעה, גם אם תוארך

ועדת העבודה והרווחה):       אודה לצוות - - -      

טלי גוטליב:  - - - קודם כול, אחלה יו"ר ועדה

טלי גוטליב:  ועדת הרווחה עושה עבודה מדהימה פה בכל תקופת המלחמה

טלי גוטליב:  כל החקיקה שהבאת, אדוני היו"ר, היא חקיקה שקידמה זכויות של נפגעי פעולות איבה, בכלל, בכל הפרמטרים שקשורים, על כל ההשלכות של זה, והוועדה עשתה עבודה מדהימה

טלי גוטליב:  רק הערתי הערה שזה באמת יוצר - - -      

ועדת העבודה והרווחה): הכול בזכות חברי הוועדה, ביניהם היושב-ראש וחברת הכנסת גוטליב

מאיר כהן: אני מצטרף למחמאות

ועדת העבודה והרווחה): יישר כוח

ועדת העבודה והרווחה):  ויישר כוח להנהלת הוועדה, צוות הוועדה, ענת כהן שמואל, היועצת המשפטית נועה בן שבת וצוות המשפטנים; לביטוח הלאומי והמשרדים הממשלתיים, וכמובן צוות לשכתי יצחק פיליפ ואהרן פרישמן

ועדת העבודה והרווחה):       ההצעה אושרה בוועדה פה אחד ואין לה הסתייגויות, ואני מבקש מהכנסת לאשר את הצעת החוק בקריאות השנייה והשלישית, בנוסח שאישרה הוועדה

ועדת העבודה והרווחה):  תודה רבה

מאיר כהן: תודה רבה, אדוני

מאיר כהן:  להצעת החוק לא הוגשו הסתייגויות, אך הוגשו בקשות לרשות דיבור של חברי הכנסת אופיר כץ וחברי סיעת העבודה

מאיר כהן:  אני מקריא את שמותיהם: אופיר כץ, מרב מיכאלי, נעמה לזימי, גלעד קריב, אפרת רייטן מרום

מאיר כהן:  הם לא נמצאים כאן

מאיר כהן:       לכן אנחנו עוברים להצבעה בקריאה השנייה על הצעת חוק התגמולים לנפגעי פעולות איבה (תיקון מס' 41) (מינוי רופא מוסמך), התשפ"ד–2023, כנוסח הוועדה

מאיר כהן:  בבקשה, אנחנו מפעילים הצבעה

מאיר כהן:  מי בעד ומי נגד?     

מאיר כהן: בעד סעיפים 1–5 – 4 

מאיר כהן: נמנעים – אין  

מאיר כהן: ארבעה בעד, אפס מתנגדים, אפס נמנעים

מאיר כהן:  אם כך אני קובע כי הצעת החוק אושרה בקריאה השנייה

מאיר כהן: אנחנו עוברים – לפני זה, בבקשה, סגנית המזכיר, הודעה

ראדה חסייסי: ברשות יושב-ראש הישיבה, אני מתכבדת להודיעכם, כי הונחו היום על שולחן הכנסת החלטות ועדת האתיקה בקובלנות כנגד חבר הכנסת ניסים ואטורי ובקובלנות כנגד חברת הכנסת עאידה תומא סלימאן

ראדה חסייסי:  תודה

מאיר כהן: תודה רבה, גברתי

מאיר כהן: (קריאה שנייה וקריאה שלישית)     

מאיר כהן: אם כן, אחרי שהצבענו, ואושרה בקריאה השנייה, אנחנו עוברים להצבעה בקריאה השלישית של הצעת חוק התגמולים לנפגעי פעולות איבה (תיקון מס' 41 – הוראת שעה – חרבות ברזל) (מינוי רופא מוסמך), התשפ"ד–2023

מאיר כהן:  אנחנו עוברים להצבעה, ברשותכם

מאיר כהן:  מי בעד ומי נגד?     

מאיר כהן: בעד החוק – 5 

מאיר כהן: נמנעים – אין  

מאיר כהן: תוצאות ההצבעה: חמישה בעד, אפס מתנגדים, אפס נמנעים

מאיר כהן:  אני קובע כי הצעת חוק התגמולים לנפגעי פעולות איבה (תיקון מס' 41 – הוראת שעה – חרבות ברזל) (מינוי רופא מוסמך), התשפ"ד–2023, התקבלה בקריאה השנייה ובקריאה השלישית, ותיכנס לספר החוקים

מאיר כהן:  מברוכ, אדוני יושב-ראש הוועדה

מאיר כהן:  תודה רבה לסגנית מזכיר הכנסת ותודה רבה לכולם

מאיר כהן:      תם סדר-היום

מאיר כהן:  הישיבה הבאה תתקיים אם ירצה השם ביום רביעי, ט' בכסלו התשפ"ד, 22 בנובמבר 2023, בשעה 11:00

מאיר כהן:  ישיבה זו נעולה